Summary: Ihotautien erikoislääkäri näkee työssään pahojakin tatuointireaktioita. Vastuullinen tatuoija ostaa värinsä tukusta.

– Ota tatuointi paikassa, jossa tiedetään mitä tehdään, äläkä jonkun Pentin keittiön pöydällä. Ei siinä ole silloin mitään riskiä, torniolainen tatuointiyrittäjä  Janne Kvist  täräyttää.
 Tatuointivärien turvallisuus on selvästi kiistelty aihe. Viisi ammattitatuoijaa kieltäytyi haastattelusta.
 Olemme saapuneet Red & white ink -tatuointiliikkeeseen Tornioon. Tatuointikone surisee, Kvist dippaa sitä musteessa ja piirtää tarkan viivan asiakkaan iholle.
 Valitettavasti markkinoilla on tarjolla myös paljon musteiden tuotekopioita, joiden sisällöistä ei ole mitään tutkittua tietoa.  Tatuointivärien maahantuoja Juha Sihvo
 Hän ei tunnista tatuoinnissa riskejä.
 – Ainut riski on, ettet saa kaunista työpaikkaa Hesburgerilta, jos tatuoit naamasi.
 Tukesin nettisivuilta  kuitenkin selviää, että tatuointiväreistä on löydetty esimerkiksi syöpää aiheuttavia, perimää vaurioittavia ja lisääntymiselle vaarallisia aineita.
 Ei omaa lainsäädäntöä
 Suomessa tatuointiväreille ei ole omaa lainsäädäntöä, vaan niitä säätelee  kemikaalilainsäädäntö . Niitä koskevat näin ollen samat rajoitukset kuin esimerkiksi liimoja ja automaaleja. Laki ei siis juurikaan rajoita kemikaaleja, joita tatuointivärit saavat sisältää.
 Ihon alle laitettavat tatuointivärit saavat sisältää sellaisia aineita, jotka kosmetiikassa ovat kiellettyjä, esimerkiksi raskasmetalleja.  Allergia-, Iho- ja Astmaliiton mukaan  vain noin 30 prosenttia tatuoinneissa ja kestopigmentoinneissa käytettävistä väriaineista on sallittu kosmetiikassa. Suurin osa on sen sijaan kehitetty esimerkiksi maaleja ja tekstiilejä varten.
 Tatuointialan ammattilaiset tilaavat värinsä luotettavilta maahantuojilta. Eeva Kuivas / Yle
 – Olemme joskus pohtineet, eivätkö tatuoinnit voisi kuulua  kosmetiikkalainsäädännön  alle, mutta siellä on säädetty tiukkaan, ettei kosmetiikkaa ole tarkoitettu laitettavaksi ihon alle, Tukesin kuluttajatuotteiden ylitarkastaja  Anna Vuori  sanoo.
 Hän ajattelee tatuoinnin ottamisen olevan puutteellisesta lainsäädännöstä huolimatta turvallista. Tukes ei ole saanut ilmoituksia väreistä aiheutuneista haittavaikutuksista.
 – Vaikkei lainsäädäntö sitä edellytä, ei tarkoita että värit olisivat yhtään sen huonompia tai vaarallisempia.
 Kiinamusteita käyttävät vain harrastelijat
 Suomessa pääosan tatuointiväreistä toimittaa  Nordic Tattoo Supplies , joka ostaa värit suoraan valmistajalta tai valmistajan jakelukeskuksesta. Yrittäjä  Juha Sihvon  mukaan tuotevalikoimaan valitaan tunnettujen valmistajien musteita, jotka on todettu turvalliseksi esimerkiksi sertifikaattien avulla. Tukun tilaamat värit on valmistettu Euroopan unionissa ja Yhdysvalloissa.
 Sihvo ei halua ottaa kantaa muiden kuin omien tatuointiväriensä turvallisuuteen, sillä tatuoijat voivat tilata musteensa miltä tahansa tukulta mistä tahansa maasta.
 – Valitettavasti markkinoilla on tarjolla myös paljon musteiden tuotekopioita, joiden sisällöistä ei ole mitään tutkittua tietoa. Nämä musteet valmistetaan useimmiten Kiinassa ja niitä on saatavilla edulliseen hintaan esimerkiksi eBay -verkkokaupasta, hän kertoo sähköpostitse.
 Sihvon mukaan kopiomusteet ovat yleisesti harrastelijoiden käytössä, mutta ammattilaistatuoijat eivät niitä käytä.
 Tatuointiyrittäjä Janne Kvistin mielestä tatuointiväreissä ei ole riskejä. Eeva Kuivas / Yle
 Tatuointiyrittäjä Janne Kvist kehottaa kiinnittämään huomiota myyjän lisäksi hintaan. Alle 20 euron muste ei välttämättä ole sitä, miksi sitä väitetään.
 – Kaikki tekevät rahaa tatuointiväreillä, joten mukaan mahtuu kusipäitäkin, Kvist toteaa.
 Mikäli muste on aito, saa tatuoija maahantuojalta todistuksen musteen mukana.
 Tukut seuraavat turvallisuusilmoituksia
 Euroopan alueella tatuointiväreistä on  löydetty esimerkiksi vaarallisia raskasmetalleja sekä atsovärejä . Jäsenvaltioiden vaaralliseksi ilmoittamat tatuointivärit on listattu Euroopan komission ylläpitämään  safety gate -järjestelmään .
 Euroopan neuvosto on laatinut  päätöslauselman , joka antaa suosituksia tatuointiväreille. Vaikkei Suomi ole ottanut lauselmaa osaksi lainsäädäntöään, maan isoimmat tukut noudattavat sitä vapaaehtoisesti.
 Niitä ei myytäisi, jos ne aiheuttaisivat oikeasti syöpää. Itsellänikin on jonkin verran väriä, enkä ole saanut sitä.  Tatuointiyrittäjä Janne Kvist
 Anna Vuoren mukaan suuret tukut myös seuraavat aktiivisesti safety gate -ilmoituksia.
 – He ovat aika hyvin kartalla ilmoituksista ja haluavat ettei vastaavanlaisia tuotteita ole heidän omissa valikoimissaan.
 Nordic Tattoo Supplies -tukku seuraa safety gate -listan lisäksi Yhdysvaltojen vastaavaa  FDA-listaa  päivittäin.
 – Mikäli maahantuomiamme tuotteita listoille ilmestyy, poistamme tuote-erän myynnistä. Olemme tuotteen hankkineisiin asiakkaisiin yhteydessä ja teemme asiaan kuuluvan takaisinvedon markkinoilta, yrittäjä Juha Sihvo kertoo.
 Punainen väri aiheutti allergian
 Ihotautien erikoislääkäri  Nicolas Klugerin  mukaan yleisin tatuointivärien aiheuttama reaktio on allergia, joka aiheuttaa kutisevan ihottuman tatuointiin. Se voi puhjeta heti, kuukausien tai jopa vuosien päästä tatuoinnin ottamisesta. Niin kävi rovaniemeläiselle  Sanna Jokiselle .
 Vuosi tatuoinnin ottamisen jälkeen Jokisen tatuointi alkoi turvota ja kutista. Luottotatuoijan kanssa käydyn keskustelun jälkeen syylliseksi arveltiin violetissa olleen punaisen värin ja hormoonikierrukan yhteisvaikutusta.
 Sanna Jokisen tatuointi on turvoksissa ja kutisee vielä useiden vuosien jälkeenkin. Eeva Kuivas / Yle
 Nyt kolme vuotta myöhemmin Jokisen tatuointi kutisee yhä.
 – Yritän välttää raapimista, mutta se on hyvin hankalaa. Se tuntuu aivan sairaan hyvälle.
 Osassa tatuointiyrittäjä Janne Kvistin väripulloista ilmoittaakin, että aine voi aiheuttaa allergisen reaktion. Ikävän tuntuisen reaktion voi yrittäjän mukaan saada yksi tuhannesta. Hänen käsittelyssään reaktioita ei ole kuitenkaan enää viime vuosina tullut.
 – Vähän kuin tökkäisisit nokkoseen käden, hän kuvailee tunnetta.
 Kortisoni auttaa
 Nicolas Kluger hoitaa vastaanotollaan Pariisissa noin 50 potilasta vuodessa. He kaikki saapuvat hoidettavaksi tatuointiongelman takia. Yleensä hän tapaa potilaita, jotka ovat saaneet ison reaktion, pienen kutinan takia ei vastaanotolle saavuta.
 – Ei näin pienen takia lähdetä lääkäriin, Sanna Jokinenkin ajattelee.
 Kluger näkee tapauksia, joissa tatuointi on raavittu verille.
 – Voi olla etten enää näe, miltä tatuointi alun perin näytti, koska se on tuhoutunut ja koholla, hän kertoo.
 Hoito aloitetaan muutaman kuukauden kuurilla vahvaa kortisonivoidetta. Mikäli se ei riitä, annetaan kortisonipistos. Aina sekään ei riitä. Tällöin Kluger keskustelee potilaan kanssa mahdollisuudesta poistaa tatuointi kirurgilla tai laserilla.
 Olemme joskus pohtineet, eivätkö tatuoinnit voisi kuulua kosmetiikkalainsäädännön alle, mutta siellä on säädetty tiukkaan, ettei kosmetiikkaa ole tarkoitettu laitettavaksi ihon alle.  Tukesin kuluttajatuotteiden ylitarkastaja Anna Vuori
 Tatuoinnin poisto on käynyt myös Sanna Jokisen mielessä.
 – Se on niin hirveän kallista, ettei minulla ole ehkä varaa siihen.
 Myös Jokinen on hakenut apua kortisonista, joka helpottaa kutinaa. Vahvaa ainetta ei kuitenkaan voi käyttää jatkuvasti. Tulevissa tatuoinneissaan hän yrittää välttää punaista väriä. Sitä suosittelee myös ihotautilääkäri.
 – Samaa väriä ei saa ottaa uudestaan iholle, sillä se voi aiheuttaa riskireaktion.
 Turvallisuudesta kysytään vain harvoin
 Juha Sihvon tukku saa harvoin kysymyksiä tatuointivärien turvallisuudesta. Ammattitatuoijilta tulee joitakin kyselyjä vuosittain, silloin tällöin yhteyttä ottaa myös tatuointia harkitseva yksityishenkilö.
 Jotkut kysyvät asiaa suoraan tatuoijalta.
 – Ei sitä yleensä kysytä. Ihmiset luottavat, että alan liikkeessä tiedetään, mitä tehdään. Niin sen pitäisi ollakin.
 Mikäli tatuoitava haluaa varmistua ihonsa alle laitettavan värin turvallisuudesta, voi hän tiedustella tatuoijalta, ovatko värit Euroopan neuvoston laatiman päätöslauselman mukaisia. Allergian varalta tatuoijalta voi myös pyytää testiä, jolloin tatuoija altistaa asiakasta värille ennen tatuointia.
 Tatuointien sisältämistä kemikaaleista ei juurikaan tiedetä. Eeva Kuivas / Yle
 Myös ihotautilääkäri Nicolas Klugerilla  itsellään on tatuointeja . Hänen ratkaisunsa on hakeutua hyvin työskentelevälle tatuoijalle, joka ostaa testattuja värejä tukusta.
 – Jos olet stressaantunut, voit pyytää tatuoijalta nähtäväksi paperin, josta selviää että tuote on testattu. Tatuoija saa sen musteen mukana, Kluger vinkkaa.
 Euroopan kemikaaliviraston mukaan  tatuoijan pitää pystyä antamaan kattavasti tietoa käyttämistään väreistä kuten mahdollisista terveysriskeistä.
 Tukes testaa tatuointivärejä
 Tatuoinnin ottaminen on ihotautilääkärin näkökulmasta turvallisempaa kuin aiemmin. Kluger ei olisi huolissaan tatuointeihin usein liitetystä syöpäriskistä, sillä yhteyttä ei ole pystytty tieteellisesti todistamaan.
 Tatuointiyrittäjä Janne Kvistkään ei usko tatuointivärien ja syövän väliseen yhteyteen.
 – Niitä ei myytäisi, jos ne aiheuttaisivat oikeasti syöpää. Itsellänikin on jonkin verran väriä, enkä ole saanut sitä.
 Koska Suomessa ei ole omaa lainsäädäntöä tatuointiväreille, ei niitä ole myöskään testattu aktiivisesti. Niinpä tatuointien sisältämistä kemikaaleista ei juurikaan tiedetä.
 Jos olet stressaantunut voit pyytää tatuoijalta nähtäväksi paperin, josta selviää että tuote on testattu.   Ihotautien erikoislääkäri Nicolas Kluger
 Tukes on talvesta lähtien tutkinut Suomessa käytössä olevia tatuointivärejä. Tutkimuksen oli tarkoitus valmistua kevääksi, mutta tukuista tilattujen näytteiden toimituksessa kesti.  Ruotsissa osa testatuista väreistä sisälsi syöpäriskiä lisääviä aineita .
 Tutkimukseen valittiin brändejä, joiden tuotteista on tehty safety gate -ilmoituksia sekä värejä, jotka todennäköisemmin voivat sisältää syöpävaarallisia yhdisteitä. Tutkimus valmistuu elokuun aikana.
 Sääntelyä halutaan lisätä
 EU:ssa puuhataan nyt  rajoitusehdotusta, jolla pyrittäisiin sääntelemään tatuointivärejä . Mikäli se tulisi voimaan, voitaisiin tatuointiväreistä rajata pois muun muassa samoja aineita, joiden käyttö kosmetiikassa on jo kielletty. Koko EU:n kattava rajoitus voisi tulla voimaan aikaisintaan vuonna 2021.
 Tukesin kuluttajatuotteiden ylitarkastajan Anna Vuoren mukaan ratkaisu olisi toivottava. Tatuointivärit ovat olleet laissa väliinputoaja, jota voi säädellä vain kemikaalilainsäädäntö. Se ei kuitenkaan ota huomioon, että aine on tarkoitus laittaa ihon alle.
 Tukes tutkii parhaillaan Suomessa käytössä olevia tatuointivärejä. Eeva Kuivas / Yle
 Tatuointivärejä maahantuova Juha Sihvo kokee, että Suomessa tatuointivärien sääntely on jo hyvällä tasolla.
 – Musteita testataan eri jäsenmaissa säännöllisesti. Mikäli jossain tuote-erässä havaitaan virhe, niihin tulee puuttua jokaisessa jäsenvaltiossa, Sihvo vakuuttaa.
 Tatuointiyrittäjä Janne Kvist on samaa mieltä.
 – Maahantuoja on joutunut käymään sellaisen kierroksen lakipykälien kanssa, että kyllä se riittää.
 Keskustele aiheesta kello 22 saakka.

Tatuointivärejä säätelee sama laki kuin liimoja ja automaaleja – turvallisuuden valvominen jää paljolti ammattilaisten käsiin


Summary: Saskatoon-marjaa on viljelty Suomessa jo vuosikausia, mutta se on yhä melko tuntematon suomalaisille.

Pohjois-Amerikasta Suomeen tuotu Saskatoon-marja eli marjatuomipihlaja odottaa vielä kaupallista läpimurtoaan. Se on Itä-Suomen yliopiston tutkijoiden mukaan  terveysvaikutuksiltaan verrattavissa esimerkiksi mustikkaan .
 Sininen marja sisältää runsaasti terveellisiä ainesosia, kuten vitamiineja, hyviä rasvoja ja syöpäsolujen kasvuja estäviä yhdisteitä.
 – Sinisenä tai mustana marjana se on hyvin samantyyppinen kuin muutkin samanväriset marjat, kuten mustikat ja mustaherukka. Kaikkein lähiten se muistuttaa kasviyhdisteiltään marja-aroniaa, kertoo Itä-Suomen yliopiston ympäristö ja biotieteen laitoksen tutkija  Anu Lavola .
 Suomeen Saskatoon-marja tuotiin 1990-luvun puolivälissä. Viljeltävänä marjana sen kaupallisia mahdollisuuksia pidettiin aikoinaan merkittävänä, mutta vielä odotukset eivät ole toteutuneet.
 Maultaan marja on Lavolan mukaan hyvin mieto ja aavistuksen karvasmantelinen. Maku voikin olla tuntemattomuuden lisäksi yksi syy siihen, että terveellinen marja ei ole vielä päässyt osaksi suomalaisten ruokavaliota.
 – Ehkä kaikki eivät pidä sen miedosta mausta, vaan haluavat marjalle enemmän makua.
 Siilinjärveläinen Kari Roivainen viljelee Saskatoon-marjaa Siilinjärvellä. Juha Vauhkonen / Yle
 Kanadasta tuodun marjan viljelyä lisättiin voimakkaasti Pohjois-Karjalassa 2000-luvun alussa. Myös Pohjois-Savossa marjaa on viljelty pitkälti toistakymmentä vuotta.
 Siilinjärveläinen  Kari Roivainen  aloitti marjanviljelyn 15 vuotta sitten karjasta luovuttuaan. Nyt hänellä on yli 200 Saskatoon-pensasta ja kysyntä on hänen mukaansa kasvanut.
 – Silloin sen taimia tuli mustikkapuun nimellä, ja alkoi mietityttämään, mitä ne ovat. Kun ne pantiin kasvamaan, huomattiin, että nämähän maistuvat hyvälle.
 Roivaisen ei ole tarvinnut jalostaa marjojaan eikä edes myydä niitä toreilla. Asiakkaat tulevat ostamaan ne tilalta valmiiksi pakattuina tai poimivat ne itse pensaista.
 Pohjois-Karjalassa Saskatoon marjan jatkojalostusmahdollisuudet kiinnostavat. Tutkija Anu Lavola on mukana hankkeessa, jossa muun muassa arvioitiin Saskatoonin sopivuutta mehuihin.
 – Totesimme, että Saskatoon-marja on todella miellyttävä yhdistettynä esimerkiksi mustaherukan kanssa.
 Lue myös:   Mansikkaa ja mustikkaa vaikea syrjäyttää – tiedätkö miltä maistuu saskatoon?

Tunnetko tämän marjan? Terveyspommin kaupallista läpimurtoa on odoteltu jo vuosia


Summary: Pankin raportoitu tulos lähes kolminkertaistui alkuvuonna.

S-Pankki teki vahvan tuloksen tammi-kesäkuussa. Pankki kertoo tiedotteessa, että sen tuotot kasvoivat 10 prosenttia vuodentakaisesta, 82,2 miljoonaan euroon, kun korkokate ja nettopalkkiotuotot nousivat selvästi.
 S-Pankin mukaan hyvän tuloksen taustalla ovat lainojen, maksukorttien ja rahastojen ennakoitua suurempi kysyntä.
 Vertailukelpoinen liikevoitto parani pankin mukaan 16,0 miljoonaan euroon. Myös asuntolainakannassa oli selvä parannus vuotta aiempaan verrattuna. Pankin asuntolainakanta kasvoi 19 prosenttia.
 – Raportoitu tuloksemme lähes kolminkertaistui alkuvuonna. Tämä osoittaa, että pystymme tekemään tulosta vaikeassakin markkinaympäristössä, vaikka tarjoamme maksuttoman tilin, kortin ja pankkitunnukset kaikille asiakasomistajille", sanoo S-Pankin toimitusjohtaja  Pekka Ylihurula .

S-Pankilta vahva tulos tammi-kesäkuussa, asuntolainoissa iso nousu


Summary: Turun antamasta vastalahjasta syntyi polemiikkia aikoinaan.

Mihin laittaa aito kiinalainen Ming-vaasi? Kiinalainen teknologiafirma AAC Technologies  kertoi kesäkuussa , että se tuo Euroopan pääkonttorin Tampereelle.
 Kiitokseksi Tampereelle yritys luovutti alkuperäisen alkuperäisen Ming-vaasin aitoustodistuksen kera, kertoi ensin  Aamulehti.  Yrityksellä voi olla jopa 200 työntekijää vuoteen 2025 mennessä.
 Kaupungit tekevät yhä enemmän yhteistyötä ulkomaisten kaupunkien kanssa. Tämä tarkoittaa myös sen pohtimista, mitä lahjoille tehdään ja mitä viedään lahjaksi.
 Ming-vaasin kaltaiset lahjat ovat harvinaisia, kertoo Tampereen kaupungin viestintäjohtaja  Anna-Maria Maunu .
 – Lahjoja tulee kymmeniä vuosittain, mutta enimmäkseen ne ovat kirjoja tai muistolautasia.
 Tampereen kaupunki sijoittaa arvolahjat yleensä Raatihuoneelle. Niin myös Ming-vaasin. Raatihuoneella on jo esimerkiksi Jugoslavialta saatu hopeavaasi.
 – Olympiavuonna 1952 Tampereen Ratinassa oli muutamia tapahtumia. Tamperelaiset hurrasivat Jugoslavian 3–1 voittoon Jugoslavian ja Neuvostoliiton välisessä jalkapallon uusintaottelussa. Siitä kiitokseksi tuli hopeavaasi, Maunu sanoo.
 Etyk-patsas on ollut pitkään varastossa
 Osa muistoesineistä on varastossa. Niin myös yksi  Tampereen kuuluisista lahjoista , jota kukaan ei nyt halua toisin kuin Ming-vaasia.
 Etyk-teos esittää Fordia, Kekkosta ja Brezneviä. Jari Kuusenaho / Tampereen museot
 Tamperelaisen liikemiehen lahjoittama 3,3 metriä korkea Etyk-muistoteos on odotellut lähes 30 vuotta, että sille löytyisi sijoituspaikka.
 Suomi järjesti Helsingissä vuonna 1975 Euroopan turvallisuus- ja yhteistyökonferenssin Etyk-huippukokouksen.
 Urho Kekkonen  sai silloin vieraaksi Yhdysvaltain presidentin  Gerald Fordin  ja Neuvostoliiton johtajan  Leonid Breznevin . Tamperelainen liikemies ja Kekkosen ystävä  Kalle Kaihari  halusi lahjoittaa Tampereen kaupungille Etyk-teoksen.
 Taiteilija U. K. Kärrin teos on 3,3 metriä korkea. Järeä puureliefi on kahden honkapuun välissä ja se esittää Fordia, Kekkosta ja Brezneviä.
 Tamperelaiset ovat olleet valmiita antamaan patsaan Finlandia-talolle, mutta toistaiseksi patsas on varastossa.
 Etyk-veistos on yli kolme metriä korkea ja se on varastossa.  Jari Kuusenaho / Tampereen museot
 Tam ja Pere
 Vielä huonommin kävi Tampereen saamalle yllätyslahjalle. Tampereen kaupunginhallitus sai vuonna 1960 puolalaiselta ystävyyskaupungiltaan Lodzilta yllättäen lahjaksi kaksi leijonanpentua.
 Vuoden kuluttua tästä päätettiin perustaa Tammelanpuistoon eläintarha vanhan teurastamon paikalle.
 Eläintarha avattiin 1964. Lahjaleijonat saivat nimikseen Tam ja Pere. Muita eläimiä saatiin lahjoituksina ja ostettiin. Nykyisen Tampere-talon paikalla sijanneesta tarhasta tuli Tampereen suosituin matkailukohde.
 Urosleijona Tam saatiin Tampereelle Puolasta.  Antero Tenhunen / Yle
 1970-luvulla eläintarha herätti arvostelua, ja uusi eläinsuojelulaki käytännössä lopetti tarhan. Kaupunki päätti lakkauttaa eläintarhan. Leijonat oli tarkoitus siirtää Ruotsiin Kolmårdenin eläinpuistoon.
 Tam kuoli jo Tampereella kuljetuslaatikkoonsa, mutta Pere selvisi hengissä Ruotsiin. Ähtärin eläinpuisto puolestaan sai susia Tampereelta.
 Pala Berliinin muuria
 On Tampereella vielä yksi muukin historiallinen muistolahja. Tampere sai palan Berliinin muuria, kun Saksat yhdistyivät.
 Pala on joskus ollut esillä Museokeskus Vapriikissa. Nyt se on Maunun mukaan Ruskossa museoiden kokoelmakeskuksessa.
 Nykyään Tampere saa lahjaksi yleensä kirjoja tai muita lahjoja, jotka kulkevat matkatavaroissa.
 – Kuljettaminen ja vakuuttaminen ovat ongelmana, jos tuo isoja ja arvokkaita lahjoja tai esimerkiksi arvotauluja. Siinä on myös sekin puoli, että vastaanottaja joutuu miettimään sijoitusta, jos lahja on kovin massiivinen, Maunu pohtii.
 Tampere vie itse lahjaksi ulkomaan vierailuilla Muumi-mukeja tai Tamperetta esitteleviä kirjoja.
 Vastalahja aiheutti polemiikkia
 Turku ei ole saanut yhtä isoja lahjoja kuin Tampere, sanoo Turun kaupungin kansainvälisten asioiden päällikkö  Mika Akkanen .
 Suurimmat lahjat ovat Leningradista, nykyisestä Pietarista saadut vaasit. Muuta lahjatavaraa on kerääntynyt senkin edestä.
 – Tavaraa on kertynyt hirvittävästi. Meillä on kellariholvi täynnä viirejä ja muita lahjoja.
 Turku täyttää 800 vuotta 10 vuoden kuluttua. Akkasen mukaan silloin voitaisiin pitää näyttely saaduista lahjoista. Näissäkin näkyvät trendit ja muutos. Nykyään Turun kaupunki saa paljon pienempiä lahjoja kuin ennen.
 Turun omaan lahjaan Leningradille vuonna 1989 liittyy sen sijaan polemiikkia. Turku sai lahjan vierailta ja oli ilman vastalahjaa, joten Turun silloinen kaupunginjohtaja  Juhani Leppä  otti taulun seinältä ja antoi sen. Taulu oli museokeskuksen omaisuutta ja teosta nousi keskustelua.
 Nykyään tapaukseen suhtaudutaan Akkasen mukaan huumorilla. Akkanen on itse nähnyt Turun lahjan riippumassa Pietarissa Marinskin palatsissa eli lahja on ainakin käytössä.
 Ystävyyskaupungeilta ambulansseja
 Kuntaliiton kansainvälisten suhteiden johtaja  Heikki Telakivi  sanoo, että lahjojen antaminen on liittynyt usein merkkipäiviin, esimerkiksi siihen kun kaupunki on täyttänyt pyöreitä vuosia.
 – Aikanaan lahjakulttuuri on ollut voimissaan.
 Kaupunkien ystävyyskaupunkitoiminta alkoi talvisodan aikana vuonna 1940 Pohjoismaista. Suomi sai Telakiven mukaan todellista apua.
 Höyhenryhmäksi itseään kutsunut demarinuorten joukko käsitteli Hakaniemessä olevan Maailman rauha -patsaan tervalla ja höyhenillä 10. lokakuuta 1991. Pekka Sipilä / Yle
 Ruotsista lahjoitettiin esimerkiksi ambulansseja, taloja ja Auroran sairaalan lasten paviljonki.
 Myöhemmin Itä-Euroopan maat olivat mielellään ystävyyskaupunkeja suomalaisten kaupunkien kanssa, sillä ne pääsivät näin länteen. Kiinan avautuminen johti taas siihen, että kiinalaiset kutsuivat vieraita ja tulivat Suomeen käymään lahjoineen.
 Yksittäisistä lahjoista Telakivi mainitsee Helsingin Moskovasta saadun Maailman rauha -patsaan, joka on sittemmin kerran tervattu ja yritetty räjäyttää.
 Lue lisää:
 Kiinalaisen teknologiafirman Euroopan pääkonttori Tampereelle – jopa 200 uutta työpaikkaa ja 9 miljoonaa tutkimukseen
 Kuinkas kävikään: Moni Tampereen eläintarhan asukki muutti Ruotsiin
 Suurvaltajohtajien vierailusta Suomeen jäi massiivinen lahja, jota kukaan ei nyt halua – ollut kymmeniä vuosia varastossa

Leijonanpentuja kävi sääliksi, massiivinen teos makaa varastossa, mutta Ming-vaasi pääsee esille: Kaupungit saavat erikoisia lahjoja


Summary: Suomi on erikoisella tavalla markkinatalouden vastainen maa, pohtii  työelämäprofessori Pekka Mattila.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Taksia ei saa tai hinta pomppii arvaamattomasti. Hoitokoti ei vaihda mummon vaippoja, ja päiväkodin kiisselissäkin on paakkuja. Koskaan ei ole ollut rautatieasemalla näin likaista, kun palveluntarjoaja kilpailutuksen jälkeen vaihtui.
 Ennen oli toisin.
 Herrasmiesmäinen taksikuski kantoi ostokset kotiovelle uutuuttaan hohtavasta Mersusta viiden pennin kyytimaksua vastaan. Mummon hoitokodissakin jokaisella oli oma toimintaterapeutti. Vanhoina hyvinä aikoina kunnallisessa päiväkodissa oli yksi ohjaaja lasta kohden, ja jälkiruoat valmistettiin paikan päällä toiveiden mukaan. Ennen ulkoistusta asemillakin oli niin siistiä, että eväät syötiin suoraan lattialta.
 Sosiaali- ja terveyspalveluissa julkinen valta päätti nojata markkinaan vasta pakon edessä.
 Näin aika kultaa muistot.  Erityisesti tältä tuntui Juha Sipilän hallituskauden aikaisissa keskusteluissa. Hallituksen norminpurkutalkoista tuli kirosana viimeistään silloin, kun suomalainen taksiala maltillisesti vapautettiin. Samoina vuosina yksityisten palveluntarjoajien rooli korostui terveys- ja sosiaalipalveluiden järjestämisessä.
 Sosiaali- ja terveyspalveluissa julkinen valta päätti nojata markkinaan vasta pakon edessä. Sisä- ja Pohjois-Suomen moniin kuntiin ei saatu lääkäreitä ja hoitajia enää millään ilveellä, joten apua haettiin ketteriltä yksityisiltä toimijoilta. Ei se halpaa ollut, mutta ainakin potilaat tarkastettiin ja lääkittiin samalla, kun mummot ja papat ruokittiin.
 Julkisen palvelutuotannon dogmaatikoille tuli vaikea olo, kun huomattiin, että yksityinen toimija hoiti terveys- ja sosiaalipalvelut edullisemmin, tehokkaammin ja vieläpä paremmalla asiakastyytyväisyydellä. Ehkä siksi yllättävän moni päättäjä oli avoimen vahingoniloinen, kun terveys- ja sosiaalipalveluiden yksityisistä palveluntarjoajista muutamat joutuivat myrskyn silmään talvella 2019: siinäs nähtiin, ei liikemies osaa tuottaa laatua niin kuin virkamies osaa. Vasemmiston kärkipoliitikot ottivat teeman ilolla vaalityönsä kärjeksi.
 Markkinat ovat sielläkin, missä asiakas ei itse maksa.
 Hoivakohujen myötä yleinen mielipide  markkinataloutta ja markkinamekanismia kohtaan kääntyi Suomessa äkkiä nurjaksi. Samalla unohtui, että markkinamekanismi olemme me kaikki yhdessä.
 Jokainen suomalainen tekee päivässään huomattavan määrän valintoja. Lisäksi markkinat ovat sielläkin, missä asiakas ei itse maksa. Jos pitää vaikka valita kahden kirjaston väliltä, kumpi remontoidaan, valituksi tulee se, jota kansalaiset käyttävät enemmän.
 Edellisen hallituksen ministeri Anne Bernerin puskema taksiuudistus vapautti alaa ja pakotti eräänlaiseen kilta-ajatteluun tottuneet autoilijat kilpailuun. Vaikka usea heistä on mainostanut yrittäjyyttään, monelle ei kilpailu kuitenkaan lopulta oikein sopinut.
 Mutta kilpailun avautuessa esimerkiksi oman kotikaupunkini konservatiivisena tunnettu Taksi Helsinki ryhdistäytyi ja panosti mobiilisovelluksiin. Yllättäen parjatusta Uberista löytyikin paljon hyvää, ja pääkaupunkiseudun taksisovellukseen jäljiteltiinkin Kalifornian parhaat palat.
 Tuskin moni kuluttajista on harmissaan siitä, että voi nykyään valita useamman erilaisen palvelulupauksen välillä:
 Samalla kuljettajat ja asiakkaat luokiteltiin niin, että takseista riippuvainen työmatkalainen voi luottaa saavansa kyydin ennen lentoa tai tärkeää kokousta. Samalla rentoon vapaa-aikaan on tarjolla kiinteähintaisia kympin kyytejä näppärässä pikkuautossa.
 En usko, että mobiilipalveluun  ja asiakaskokemukseen olisi Helsingin takseissa panostettu laajasti ilman kilpailun painetta. Vaikka on selvää, että harvemmin asutuilla alueilla esiintyy vielä harmillisia lieveilmiöitä, valtakunnallisesti markkinapakko on ollut taksialalle innostava muusa.
 Vuosikymmenet suomalaiset saivat tyytyä kahden tähden majoitukseen ja kolmen tähden poronkäristykseen paikallisissa monopoleissa.
 Ja esimerkkejä löytyy lisää. Lidlin tuleminen markkinoille on pakottanut päivittäistavarakaupan vanhat valtiaat miettimään kilpailuetujaan ja pelipaikkojaan. Tuskin moni kuluttajista on harmissaan siitä, että voi nykyään valita useamman erilaisen palvelulupauksen välillä: yksi arvostaa palvelevaa yrittäjää, toinen kanta-asiakasetuja ja kolmas mahdollisuutta ostaa tasokasta pakastelasagnea ja sukkahousuja samalta hyllyriviltä edulliseen hintaan.
 Entäpä Lappi?  Vuosikymmenet suomalaiset saivat tyytyä kahden tähden majoitukseen ja kolmen tähden poronkäristykseen paikallisissa monopoleissa. Vasta paine ulkomaisilta matkaajilta tuotti vaihtoehtoja eri asioista kiinnostuneille asiakkaille. Omansa löytävät nyt sekä karavaanari että kiinalainen pohatta. Mahdollisuus valita Lappinsa rikastuttaa sekä paikallisia palveluntuottajia että innostuneita kävijöitä.
 Suomalaiset ovat kuin huomaamattaan saaneet mahdollisuuksia valita markkinalla. Se tarkoittaa mahdollisuutta suosia tai äänestää jaloillaan. Silti markkinatalouden arkihyödyistä puhutaan aivan liian vähän.
 Siitä ei voi kohtuudella syyttää suurta yleisöä. Sen sijaan kansantaloustieteilijöiden ja median roolina voisi olla avata paremmin, miten paljon iloa arjessa meillä on kilpailusta ja mahdollisuudesta valita.
 Se kannattaa pitää mielessä, ennen kuin muutaman kohun ja mielipahan saattelemina otamme askeleita kohti politiikkajohtoista suunnitelmataloutta ja suljettua beigenväristä 1970-lukua.
 Pekka Mattila
 Kirjoittaja on Aalto EE:n toimitusjohtaja, valmentaja, kirjailija ja useiden hallitusten jäsen sekä työelämäprofessori Aalto-yliopiston kauppakorkeakoulussa.
 Lue myös :
 Pekka Mattilan kolumni: Mistä löytyy hoiva-alan oikea konna?
 Elinkeinoministeri: Sähköverkkojen yksityistäminen oli hutipäätös –  Hallitus koettaa panna sähkön siirtohintojen isot korotukset kuriin
 Aiheesta voi keskustella 6.8.. klo 16.00 asti.

Pekka Mattilan kolumni: Me emme osaa kiittää markkinoita paremmasta arjesta


Summary: Kiinan valuutan juanin heikentyminen lievittää Yhdysvaltain tullien vaikutuksia Kiinan viennissä.

Yhdysvaltain valtiovarainministeriö syyttää Kiinaa virallisesti valuuttakurssin manipuloinnista.
 Kiinan valuutta juan laski maanantaina alimmalle tasolleen suhteessa Yhdysvaltain dollariin sitten vuoden 2010. Lasku jatkui varhain tiistaina kaupankäynnin alettua.
 Yhdysvalloissa New Yorkin arvopaperimarkkinat syöksyivät maanantai-iltana Suomen-aikaa, kun juanin jyrkkä heikkeneminen säikäytti markkinat. Osakekurssit ovat laskeneet useita päiviä Kiinan ja Yhdysvaltain kauppasodan kiihtymisen vuoksi.
 Yhdysvaltojen virallisen syytöksen jälkeen Yhdysvaltain valtiovarainministeri  Steven Mnuchin  voi pyytää Kansainvälistä valuuttarahasto IMF:ää poistamaan valuuttamanipuloinnin tuomat epäreilut kilpailuedut.
 – Tämä on suuri rikkomus, ja se heikentää Kiinaa huomattavasti ajan mittaan, Yhdysvaltain presidentti  Donald Trump  tviittasi.
 Kiinan keskuspankin mukaan juanin heilahtelut johtuvat yksinomaan markkinoista. Kiinan kommunistisen puolueen virallinen lehti People's Daily syytti tiistaina Yhdysvaltojen tuhoavan tahallaan kansainvälistä järjestystä.
 Kurssin alentaminen lievittää tullien vaikutusta
 Kiinan valuutan hintakehitys on ruokkinut epäilyksiä siitä, että maan hallinto alentaisi keinotekoisesti juanin kurssia lievittääkseen Yhdysvaltain asettamien kauppatullien vaikutusta talouteensa.
 Kiinan keskuspankki ei ole itsenäinen, vaan Kiinan hallitus pystyy halutessaan vaikuttamaan juanin arvoon.
 Presidentti Trump ilmoitti viime viikolla uusista tulleista. Kiinassa varoitettiin, että Yhdysvaltain yksipuoliset toimet ja protektionismi vaikuttavat juanin arvoon.
 Juanin heikentyminen lievittää Yhdysvaltain tullien vaikutuksia Kiinan viennissä Yhdysvaltoihin. Se myös heikentää yhdysvaltalaisten tuotteiden kilpailukykyä Kiinan markkinoilla.
 Valuutan heikentämisen arvioidaan merkitsevän jopa sitä, että Kiina on luopunut toivosta saavuttaa kauppasopu Yhdysvaltain kanssa.
 Maanantaina New Yorkin pörssin Dow Jones -indeksi päättyi 2,9 prosentin laskuun ja S&P 500 -indeksi 3 prosentin laskuun. Teknologiapörssi Nasdaq putosi yli 3,5 prosenttia.
 Aiemmin päivällä myös Euroopan pörsseissä oli rytissyt. Lontoon pörssin FTSE 100 -indeksi päätyi 2,5 prosenttia miinukselle, kun taas Frankfurtin ja Pariisin pörssit laskivat noin 2 prosenttia. Helsingin pörssi selvisi runsaan prosentin takapakilla.

Yhdysvallat: Kiina polkee juania – kauppasodan leviäminen valuuttoihin säikäytti osakemarkkinat


Summary: Noin 30 Suomessa asuvaa maahanmuuttajanuorta on paennut kotoaan kunniaväkivaltaa. Sara kertoi tarinansa toukokuussa Ylelle.

Helsingin käräjäoikeudessa alkaa tänään aamulla harvinaislaatuinen oikeudenkäynti.
 Syyttäjä vaatii pahoinpitelystä rangaistusta maahanmuuttajaperheen äidille.
 Äitiä syytetään tyttärensä Saran pahoinpitelystä.
 Sara ei ole tyttären oikea nimi. Emme myöskään kerro Saran turvallisuuden vuoksi hänen perheensä kotimaata, emmekä uskontoa.
 Sara kertoi tarinansa Ylelle toukokuussa.  Lue tästä Saran tarina .
 Sara sanoo, että hänen äitinsä ja sukulaisnainen pahoinpitelivät hänet rappukäytävässä, kun Sara pakeni pakkoavioliittoa kotoaan.
 Saran äiti ja sukulaisnainen vastaavat tänään oikeudessa Saran pahoinpitelysyytteeseen. He ovat kiistäneet syyllistyneensä rikokseen.
 Syyttäjä ei halunnut eilen kommentoida tarkemmin syytteen sisältöä, eikä sitä, pitääkö hän epäiltyä tekoa kunniaan liittyvänä väkivaltana.
 Emme myöskään vielä tiedä, ottaako oikeus kantaa siihen, oliko epäilty pahoinpitely kunniaan liittyvää väkivaltaa.
 "Noin 30 Suomessa asuvaa maahanmuuttajanuorta on paennut kotoaan kunniaväkivaltaa"
 Yle uutisoi toukokuussa, että noin  30 maahanmuuttajaperheen nuorta elää kunniaan liittyvän väkivallan vuoksi  erossa perheestään ja yhteisöstään.
 Loisto Setlementti -yhdistyksen Sopu-työ auttaa Suomessa asuvia maahanmuuttajaperheitä ja perheiden lapsia, joiden elämää rajoitetaan ja jotka kohtaavat kunniaväkivaltaa tai sen uhkaa.
 – Arvioisin, että tällä hetkellä noin 30 Suomessa asuvaa maahanmuuttajaperheen nuorta on paennut kotoaan kunniaan liittyvää väkivaltaa (kunniaväkivaltaa) tai sen uhkaa, kertoi Ylelle toukokuussa Sopu-työn vastaava työntekijä  Johanna Aapakallio .
 Helsingin poliisi on alkanut päivystää Loisto Setlementti -yhdistyksen salaisissa tiloissa. Poliisi tapaa siellä kahden viikon välein maahanmuuttajaperheiden nuoria.
 "Kunniaan liittyvä väkivalta on aihe, josta ei puhuta"
 Helsingin poliisi on alkanut rekisteröidä tietyllä koodilla rikostutkintoja, joihin epäillään liittyvän kunniaväkivaltaa.
 Helsingin syyttäjänvirastossa ei ole vastaavaa rekisteröintiä. Syyteharkinnassa kunniaan liittyvät väkivaltajutut hoidetaan usein "tavallisina pahoinpitelyjuttuina".
 – Jos yhtään aistitaan, että esimerkiksi pahoinpitelyjutun taustalla voisivat olla kunniaan liittyvät syyt, me ohjaamme sellaiset jutut lähisuhdeväkivaltatiimille, kertoo kihlakunnansyyttäjä  Eija Velitski .
 Velitskin mukaan syyttäjälle ja oikeuteen päätyy hyvin harvoin kunniaväkivaltajuttuja, koska niitä on vaikea tunnistaa.
 – Kunniaan liittyvä väkivalta on aihe, josta ei puhuta. Edes asianosaiset eivät niistä halua useinkaan puhua, Velitski kertoo.
 Lue lisää:
 "Noin 30 Suomessa asuvaa maahanmuuttajanuorta on paennut kotoaan kunniaväkivaltaa" – Poliisi on alkanut tavata nuoria salaisessa paikassa
 Tätä on kunniaväkivalta Suomessa, Sara kertoi tarinansa Ylelle: "Kun pakenin pakkoavioliittoa, äiti hakkasi minut rappukäytävässä"
 Maahanmuuttajanuoria pakotettu Suomessa naimisiin – Kriisityö auttoi ja liitot purettiin: "Kävimme pitkät neuvottelut imaamien kanssa"

Yle seuraa harvinaista oikeudenkäyntiä, Sara: "Kun pakenin pakkoavioliittoa, äiti hakkasi minut" – äidille luetaan syyte tänään


Summary: Open Arms  -pelastusjärjestön perustajaa uhkaavat lähes miljoonan euron sakot laittomasta pelastustoiminnasta.

Syksyllä 2015 koko Eurooppa katselee kuvaa rannalle huuhtoutuneesta pikkupojan ruumiista.
 Maanosaa koettelee yksi sen nykyhistorian suurimmista siirtolaiskriiseistä, ja kaksivuotiaasta  Alan Kurdista  tulee sen symboli.
 Pikkupojan kohtalo pysäyttää myös katalonialaisen rantapelastusyrittäjän  Oscar Campsin .
 Camps on pyörittänyt parikymmentä vuotta yritystä, joka vastaa rantojen turvallisuudesta suuressa osassa Kataloniaa. Vielä samana vuonna hän kiinnittää koko omaisuutensa, kerää rahaa lahjoittajilta ja perustaa siirtolaisten pelastamiseen Välimereltä keskittyvän Proactiva Open Arms -järjestön.
 56-vuotias Oscar Camps muistelee näitä neljän vuoden takaisia tapahtumia Open Armsin Astral-aluksen kannella Badalonan satamassa Barcelonassa.
 On kulunut vain muutama päivä  siitä, kun hän on palannut Open Armsin matkasta Kreikasta.
 Järjestön toinen alus sai luvan viedä Kreikan saarille avustusmateriaalia, kuten peittoja, ruokaa ja lääkkeitä, mutta pelastustoiminta kiellettiin sakkojen uhalla.
 Open Arms -järjestön alus lähdössä Barcelonan satamasta kohti Kreikkaa. Kuva huhtikuulta 2019. Quique Garcia / EPA
 Ennen Kreikan matkaa laiva oli seissyt toimettomana Barcelonan satamassa noin puoli vuotta, koska se ei saanut lähtölupaa Espanjan satamaviranomaisilta.
 Humanitaarisen avun vieminen Kreikkaan ei myöskään sujunut ongelmitta.
 Laivaa ei päästetty satamiin viemään pelastustarvikkeita.
 Myös muiden pelastusalusten toiminta  on vastatuulessa.
 Kesäkuun lopussa italialaisviranomaiset pidättivät saksalaisen Sea Watch 3 -pelastusaluksen kapteenin  Carolina Racketen , kun hän  yritti tuoda merestä pelastettuja siirtolaisia satamaan.
 Viime vuonna pitkään Välimerellä siirtolaisia pelastanut  Aquarius ilmoitti lopettavansa toimintansa.
 Järjestö perusteli lopettamista sillä, että ihmishenkien pelastamisesta on tullut mahdotonta EU:n ja erityisesti Italian harjoittaman siirtolaisvastaisen politiikan vuoksi.
 Oscar Camps levittää laivan kannelle papereja, joissa Espanjan kehitysministeriö ilmoittaa 900 000 euron uhkasakosta.
 – He haluavat sakottaa meitä ihmishenkien pelastamisesta.
 Pelastusjärjestön perustaja Oscar Camps syventyy saamiinsa papereihin. Espanjan valtio uhkaa Open Armsia 900 000 euron sakoilla, mikäli järjestö jatkaa pelastustoimintaa Välimerellä.  Tomás Montes
 Camps puhuu pitkään siitä, miten EU:ssa on unohdettu se, että mikään laki tai määräys ei voi nousta ihmishengen yläpuolelle.
 – Kun näkee meressä kelluvan ihmisen ruumiin, poliitikkojen sanomisilla tai lailla ei ole mitään merkitystä.
 Camps vertaa Välimeren tilannetta holokaustiin.
 – Kahdenkymmenen vuoden päästä meiltä kysytään, miksi emme tehneet mitään, hän uskoo.
 Campsia väsyttää , sillä muutaman päivän aikana hän on ehtinyt antaa jo lukuisia haastatteluja.
 Niissä toistuu usein sama kysymys: Etkö ole koskaan miettinyt lopettamista?
 Kysymys on aiheellinen, sillä järjestöä ja Campsia henkilökohtaisesti on uhattu useasti, ja laivaa on muun muassa tulitettu Libyan edustalla.
 Camps on poliitikoille punainen vaate. Siirtolaisvastaisuus on lisääntynyt myös Espanjassa ja äärioikeiston kannatus noussut.
 Virkaatekevällä pääministerillä  Pedro Sánchezilla  ei ole varaa suosioon laskuun etenkään nyt, kun maassa saattavat olla jälleen edessä uudet vaalit hallitusneuvotteluiden epäonnistuttua.
 Open Arms protestoi järjestöjen pelastustoiminnan kriminalisointia Barcelonassa heinäkuussa. Kumiveneeseen on asetettu Espanjan vastaavan pääministerin  Pedro Sánchezin ja Italian sisäministerin Matteo Salvinin kuvat. Quique Garcia / EPA
 Poliittisesta painostuksesta huolimatta Camps ei aio lopettaa.
 – Vaikka meidät suljettaisiin vankilaan, pääsemme sieltä pois. Välimeren pohjasta ei nousta.
 Järjestön motto onkin ”mieluummin vankeja kuin rikoskumppaneita”. Camps kertoo, että lause on peräisin hänen äidiltään.
 Äidin lisäksi Campsin muukin perhe on mukana järjestössä. Kolmikymppinen tytär  Esther  on yksi laivan pelastusryhmän jäsenistä.
 Isää ei pelota, mutta pelkääkö hän tyttärensä puolesta?
 – En. Tyttäreni on kovempi luu kuin minä, Camps sanoo.
 Proactiva Open Arms -järjestöllä on kolme alusta , joista Open Arms ja Astral seilaavat tällä hetkellä Välimerellä.
 Englannin lipun alla kulkeva Astral lähti heinäkuun lopussa Libyan edustalle, niin sanotulle SAR-alueelle.
 SAR-alueiksi kutsutaan merialueita, jotka eivät kuulu varsinaisesti minkään valtion alueella. Juuri ne ovat Välimeren vaarallisimmat paikat.
 Siirtolaiset ovat sen valtion vastuulla, jonka aluevesillä ne ovat tai missä on lähin turvallinen satama. Libyan satamaa ei ole määritelty turvalliseksi, minkä vuoksi sinne ei tulisi palauttaa siirtolaisia.
 Näin tehdään Campsin mukaan kuitenkin jatkuvasti.
 – Olen itse todistanut pakkopalautuksia ja nähnyt, kuinka siirtolaiset hyppäävät ennemmin mereen kuin joutuvat takaisin Libyaan.
 Pelastusaluksia on syytetty laittoman siirtolaisuuden helpottamisesta. Kun ne eivät ole liikennöineet SAR-alueilla, kuolonuhrien määrä on laskenut. Julkisuudessa on spekuloitu, että ihmissalakuljettajat hakeutuvat tietoisesti pelastuslaivojen reiteille.
 Campsin mukaan kuolonuhrit eivät näy tilastoissa, koska kaikkia menehtyneitä ei löydetä. Camps sanoo, että siirtolaiset lähtevät merimatkalle kaikesta huolimatta.
 – Jokaisella ihmisellä on oikeus hakea turvapaikkaa EU-maista, ja EU:n pitäisi turvata siirtolaisten reitti, Camps sanoo.
 Kreikkaan suuntautuneella, edellisellä matkalla  aluksella ei ollut lupaa pelastaa siirtolaisia ottamalla heitä kyytiin.
 Se osallistui kuitenkin kolmeen pelastustehtävään saattamalla siirtolaiset satamiin. Yhteensä pelastettuja oli 111.
 Camps muistuttaa myös YK:n määritelmästä, jonka mukaan yli 1 000 ihmisen kuolemaa voidaan kutsua katastrofiksi. Välimerellä kuolleita oli pelkästään viime vuonna yli 2 000.
 Menehtyneiden määrä on todennäköisesti vielä suurempi.
 – Kuolleita ei ole niin kauan kuin heistä ei tiedetä, Camps sanoo.
 Proactive Open Arms -järjestön tiloissa Badalonassa suunnitellaan seuraavaa pelastustehtävää.  Tomás Montes
 Open Arms -järjestön talous on edelleen yksityisten lahjoitusten varassa. Yksi operaatio maksaa Campsin mukaan noin 200 000 euroa. Toistaiseksi toimintaa on pystytty jatkamaan.
 Camps uskoo, että näin on myös tulevaisuudessa.
 – Vaikka poliitikot ovat meitä vastaan, meillä on kansalaisten tuki ympäri maailmaa.
 Järjestö on valjastanut lukuista julkisuuden henkilöt levittämään sanomansa ja varoja kerätään myös oheistuotteita myymällä.
 Tällä hetkellä Välimerellä seilaa  Open Armsin lisäksi Sos Méditerranée, joka  lähti matkaan heinäkuun lopussa.
 Open Armsin lähtöluvan epäämistä perusteltiin viimeksi muun muassa sillä, että laivaa ei ole tehty matkustajaliikenteeseen. Lakien mukaan kaikilla aluksilla on kuitenkin velvollisuus pelastaa hengenvaarassa olevat ihmiset.
 Camps toteaa, että perustelu on huono, koska laivaan nostetut siirtolaiset eivät ole matkustajia vaan pelastettuja ihmisiä.
 Hänen mukaansa järjestön toimintaa yritetään vaikeuttaa vaatimalla siltä erilaisia lupia, joiden saamisessa kestää hitaan byrokratian vuoksi useita kuukausia.
 Camps ottaa esillä Málagassa keväällä  kaivoon pudonneen Julen-pojan tapauksen.  Kaksivuotiaan pojan pelastusoperaation lähetettiin suuri määrä apuvoimia.
 –Miksei silloin tarvittu minkäänlaisia lupia, kun kyseessä oli kantaväestöön kuuluvan lapsen pelastaminen? hän kysyy.
 Tällä hetkellä 14 EU-maata – Suomi mukaan luettuna –  neuvottelevat väliaikaisesta järjestelystä  Välimereltä pelastettujen ihmisten jakamisesta eri maihin. Kesäkuussa Suomi päätti ottaa vastaan kahdeksan turvapaikanhakijaa Italian Lampedusan saaren edustalle saapuneesta pelastusaluksesta.
 Parhaillaan käynnissä on myös Open Armsin 65. pelastusoperaatio. Elokuun ensimmäisenä päivänä alus pelasti uppoavasta laivasta 55 ja seuraavana päivänä 67 siirtolaista.
 Joukossa olivat myös yhdeksän kuukauden ikäiset kaksoset, Musa ja Isa.
 Toistaiseksi mikään maa ei ole ilmoittanut ottavansa näitä siirtolaisia vastaan. Parhaillaan Open Armsin aluksella on 124 Välimerestä pelastettu siirtolaista odottamassa pääsyä maihin. Italia on kieltänyt laivaa saapumasta maan aluevesille. Francisco Gentico / Open Arms
 Lue lisää:
 Humanitääriset järjestöt lähettävät Välimerelle uuden etsintä– ja pelastusaluksen – "On riski, että joudumme jälleen poliittisen pelin kiistakapulaksi"
 Espanja sulki siirtolaisia pelastaneen avustuslaivan satamaan Barcelonassa
 Vastasyntynyt Sam-vauva ja yli 300 muuta pelastettiin Välimereltä, mutta heitä ei haluttu päästää maihin: "Ilman apuamme vauva tuskin olisi selvinnyt" – kuvareportaasi

"Vankilasta pääsee pois, merenpohjasta ei" – Espanjalainen hengenpelastaja auttaa Välimerellä siirtolaisia uhkauksista välittämättä


Summary: Naiset suhtautuvat kyselyn mukaan sijaissynnyttämiseen sallivammin kuin miehet.

Suomalaisista 53 prosenttia sallisi sijaissynnyttämisen, käy ilmi Uutissuomalaisen teettämästä kyselystä.
 Kyselyyn vastanneista 21 prosenttia ei sallisi sijaissynnyttämistä eli kohdunvuokrausta ja 26 prosenttia ei osaa ottaa asiaan kantaa. Naiset suhtautuvat sijaissynnyttämiseen hieman sallivammin kuin miehet.
 Ikäryhmistä myönteisimpiä ovat 30–44-vuotiaat, joista 65 prosenttia sallisi sijaissynnyttämisen. Vanhimmat ikäluokat ovat kielteisimpiä.
 Tutkimuksen teki Uutissuomalaisen toimeksiannosta Tietoykkönen 14.–18. kesäkuuta. Verkkokyselyyn vastasi tuhat suomalaista, ja tutkimuksen virhemarginaali on 3,1 prosenttiyksikköä suuntaansa.
 Nykylaki käytännössä kieltää sijaissynnytykset. Hedelmöityshoitoa ei saa antaa, jos on syytä olettaa, että lapsi aiotaan antaa adoptoitavaksi.

Uutissuomalainen: Puolet suomalaisista sallisi sijaissynnyttämisen


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Moni koulutie on jäämässä tulevaisuudessa tyhjilleen – katso kotiseutusi tilanne
 Noin 60 000 lasta aloittaa tänä syksynä koulutiensä. Lasten määrä Suomessa on laskussa, ja pienenevät ikäluokat tuntuvat eniten pienten kuntien elinvoimassa. Asiantuntijat varoittelevat jo koulujen lakkautuksista.  Yle koosti Tilastokeskuksen tiedoista kartan , josta voit tutkia, kuinka paljon sinun kotiseudullasi on lähivuosina koulun aloittavia ja aloittaneita lapsia.
 Veronpalautus ilmestyy tänään monen suomalaisen tilille
 Veronpalautuksia maksetaan nyt uudella aikataululla. Jyrki Lyytikkä / Yle
 Tänään monen suomalaisen tilille  tulee veronpalautusta.  Veronpalautuksia maksetaan 806 miljoonan euron edestä. Vielä euromääräisesti enemmän palautuksia maksetaan syyskuussa. Veronpalautuksia maksetaan nyt uudella aikataululla, kun verotus päättyy ensimmäistä kertaa eri aikaan eri asiakkailla.
 Espanjalainen pelastaja auttaa Välimerellä siirtolaisia sakkojenkin uhalla
 Open Arms -järjestön alus lähdössä Barcelonan satamasta kohti Kreikkaa. Kuva huhtikuulta 2019. Quique Garcia / EPA
 Rantapelastusyrittäjä Oscar Campsi pyöritti yritystä, joka vastaa rantojen turvallisuudesta Kataloniaa. Sitten hän perusti siirtolaisten pelastamiseen Proactiva Open Arms -järjestön. Campsin laivat osallistuvat siirtolaisten pelastamiseen, vaikka viranomaiset sitä vastustavat, ja niskassa on melkein miljoonasakon uhka.
 Curly girl -metodin suosio jatkaa kiharoiden vapautumista myös afrohiukisissa
 Afrohiuksiakin on erilaisia, joten mitään yleispäteviä hoito-ohjeita on vaikea antaa. Tavallisesti kiharat hiukset kuitenkin kaipaavat paljon kosteutusta. Antti Kolppo / Yle
 Helsingissä järjestetään elokuun loppupuolella jo neljättä kertaa  afrohiuksia juhlistava kaupunkitapahtuma . Suursuosioon noussut curly girl -metodi on yllättäen tuonut lisää afrohiuksille sopivia tuotteita saataville.
 Etelään sateita, pohjoiseen koleaa
 Yle
 Kuurosateita syntyy tiistain aikana lounaassa ja myös ukkoset ovat mahdollisia. Idässä ja pohjoisessa sää jatkuu koleana ja pilvisenä. Pohjoisessa tulee myös paikoin heikkoa sadetta. Pohjanmaalta Kaakkois-Suomeen ulottuvalla alueella puolestaan on aurinkoista. Lue lisää säästä  Ylen sääsivuilta .

Herätys: Pienten kuntien koulut tyhjenevät, veronpalautukset kilahtavat tilille, etelä saa vihdoin sateita


Summary: Curly girl -metodin suosio näkyy myös afrohiuksiin keskittyvässä liikkeessä Helsingin Hämeentiellä.

Kun  Harriet Aryenda  tuli Suomeen Ugandasta vuonna 2010, afrohiuksille sopivia tuotteita ja kampaamopalveluita oli erittäin hankala löytää.
 – Tuotteita sai etsimällä etsiä, ja jos sellaisen löysi, puuttui myyjältä usein hiusten hoitamiseen liittyvä tietotaito. Suomessa valmistettuihin tuotteisiin ei törmännyt koskaan, Aryenda sanoo.
 Vuonna 2014 Aryenda perusti Helsingin Hämeentielle oman afrohiuksiin keskittyvän liikkeensä The Natural Beauty Shop Finlandin.
 Monet Aryendan asiakkaista jakavat kokemuksen siitä, että afrohiuksille sopivia tuotteita on Suomessa tarjolla harmillisen vähän. Moni on myös kipuillut tavalla tai toisella omien hiustensa kanssa. Hiukset ovat esimerkiksi keränneet epämiellyttävää huomiota ja niihin on koskettu jatkuvasti ilman lupaa.
 Aryenda kertoo, että vielä muutama vuosi sitten Helsingin katukuvassa näkyi vain harvoin aukinaisia afroja. Usein hiuksia myös suoristettiin ja ajettiin lyhyeksi, koska osaamista niiden käsittelyyn ei ollut riittävästi.
 – Silloin näkyi paljon myös peruukkeja, ompelupidennyksiä ja päähuiveja. Nyt kuitenkin yhä useampi kasvattaa ylpeästi omia kiharoitaan.

 Natural hair movement purkaa hiuksiin liittyviä normeja
 Vaikka kampaamopalveluiden tarjonta afrohiuksille on lisääntynyt, on ammattimaisille tekijöille jatkuvasti kysyntää. Afrohiusten hoidossa puhutaan usein suojaavista hiustyyleistä. Erilaiset twistit ja letit ovat paitsi kampauksia, myös käytännöllisiä suojauskonsteja.
 – Merkittävin tekijä hiustenhoidon helpottumisessa on kuitenkin internet, Aryenda sanoo.
 Tietoa hiuksista on nykyään nopeasti saatavilla ja erityisesti Youtube-tutoriaalit ovat saavuttaneet suursuosion. Samalla Yhdysvalloista peräisin oleva  natural hair movement  eli “luonnollisten hiusten liike” on levinnyt kansainväliseksi ilmiöksi.
 Yhdysvalloissa afroamerikkalaisten hiuksia on pitkään käytetty  syrjinnän välineenä  niin kouluissa kuin työpaikoilla.
 – Myös Ugandassa natural hair movementin vaikutus on ollut merkittävä. Se on saanut ihmiset kyseenalaistamaan uudella tavalla kolonialismin mukanaan tuomia kauneusihanteita, Aryenda kertoo.
 Afrohiuksiakin on erilaisia, joten mitään yleispäteviä hoito-ohjeita on vaikea antaa. Tavallisesti kiharat hiukset kuitenkin kaipaavat paljon kosteutusta. Antti Kolppo / Yle
 Kaupunkitapahtuma juhlistaa afrohiuksia
 Helsingissä järjestetään elokuun loppupuolella jo neljättä kertaa afrohiuksia juhlistava tapahtuma  Good Hair Day . Tapahtuma haluaa nostaa afrohiukset keskiöön ja haastaa vallitsevia kauneusihanteita. Tämän vuoden teemana on yhteisö.
 GHD -kollektiivin  Akunna Onwen  ja  Saida Mäki-Penttilä  kertovat, että yksi tapahtuman tavoitteista on luoda yhteenkuuluvuutta afrosuomalaisten kesken. Tapahtuma haluaa tarjota voimaannuttavan tilan heille, joita on työnnetty marginaaliin ulkonäön vuoksi.
 – Monella afrosuomalaisella liittyy omiin hiuksiin jokin tarina, Mäki-Penttilä sanoo.
 Kapeat eurosentriset kauneusstandardit eivät koske vain hiuksia vaan kehoa ylipäätään, mutta hiukset ovat helppo lähtökohta laajemmalle keskustelulle.
 – Afrohiukset ovat näkyvä tunnusmerkki, joka saattaa välillä toimia magneettina ei-toivotulle huomiolle. Jos osaa käsitellä omia hiuksiaan ja löytää niille tuotteita, niin se tunnusmerkki on helpompi hyväksyä ja sitä voi myös juhlistaa, Akunna Onwen jatkaa.
 Monella afrosuomalaisella liittyy omiin hiuksiin jokin tarina.  Saida Mäki-Penttilä
 GHD:ssä järjestetään muun muassa afroblooming-piste, jossa jaetaan hiusvinkkejä ja koristellaan hiuksia kukilla. Moni afrosuomalainen on saattanut kuulla päiväkodista asti, että omat hiukset ovat liian erilaiset ja hankalat joillekin kampauksille. Saida Mäki-Penttilä kertoo, että moni lapsi tulee pisteelle kysyen, sopiiko koristelu varmasti hänen hiuksilleen.
 – Parasta on, kun saa sanoa lapselle, että hei tää on juuri sun hiuksille!
 Curly girl -metodi nosti kiharat uudestaan esille
 Harriet Aryenda valmistaa suuren osan liikkeensä tuotteista itse ja huomioi resepteissä myös vuodenajat. Kesällä riittävät kevyemmät tuotteet kuin talvella. Hiuslaatujen yksilöllisyys on kuitenkin tärkeä muistaa: afrohiuksiakin on erilaisia, joten mitään yleispäteviä hoito-ohjeita on vaikea antaa. Tavallisesti kiharat hiukset kuitenkin kaipaavat paljon kosteutusta.
 Harriet Aryenda uskoo, että hiustenhoito voi parhaimmillaan yhdistää erilaisia ihmisiä. Antti Kolppo / Yle
 Tällä hetkellä Suomessa villitsee curly girl -metodi, jossa muun muassa vältetään silikoneja, sulfaatteja ja kuivattavaa alkoholia hiustenhoidossa. Metodin avulla moni suorahiuksinen on löytänyt niin sanotut salaiset kiharansa ja useat marketit ovat ottaneet uusia tuotteita valikoimiinsa.
 Curly girlin suosio näkyy myös Aryendan liikkeen asiakasvirrassa. Erityisesti pellavansiemenestä ja aloe verasta valmistettu geeli on curly girl -harrastajien suosiossa.
 Kyseessä on vanha hiustenhoitometodi, joka on Suomen ulkopuolella paljon kansainvälisempi ja moninaisempi ilmiö.
 Mistä siis johtuu, että curly girl -metodi nousi Suomessa trendiksi vasta nyt?
 – Luulen, että se johtuu vain tiedon puutteesta afrohiuksiin ja ylipäänsä kihariin hiuksiin liittyen, Aryenda sanoo.
 Aryenda iloitsee curly girlin suosiosta, sillä hän uskoo metodin lisäävän kiharia hiuksia katukuvassa. Parhaimmillaan hiustenhoito voi yhdistää ihmisiä, vaikka kiharatyyppi olisikin erilainen.
 – Jos käytämme osittain samoja tuotteita, pystymme jakamaan kokemuksia hiuksista. Se on mielestäni vain positiivinen asia.
 Lue myös:
 Oletko tietämättäsi kiharapää? Trendikäs curly girl -metodi villitsee ja purkaa myytin suomalaisten suorasta hiuslaadusta
 Curly girl on petollinen metodi – hiusten kihartuminen vapauttaa, mutta samalla siitä voi tulla ongelma

Vielä muutama vuosi sitten afrohiuksille oli hankala löytää tuotteita Helsingissä – Curly girl -metodin suosio jatkaa kiharoiden vapautumista


Summary: Lasten määrä on laskussa. Yle koosti tilastoista kartan, joka kertoo, missä päin Suomea kouluja voi uhata oppilaskato, mikäli jotain ei tapahdu.

Taas on se aika vuodesta, kun uudet lapset aloittavat matkansa opintiellä.
 Ympäri Suomea heitetään lähiaikoina koulureput ensi kertaa selkään, laitetaan kengät jalkaan ja aletaan lampsia kohti ensimmäistä koulupäivää. Ekaluokkalaisia aloittaa noin 60 000.
 Suomi on kuitenkin suuri ja moninainen maa. Meillä on paikallisia eroja, valtaviakin.
 Siinä missä Espoon Kauklahdessa 5–8-vuotiaita on 2017 tilastojen perusteella noin 700, ottaa Etelä-Lapissa Posion Anetjärvellä ensiaskeliaan koulumaailmassa vain yksi. Hänen lähin koulunsa on 40 kilometrin päässä.
 Anetjärven postinumeroalueella asuu vain noin 140 ihmistä, eli 5–8-vuotiaita on alle prosentti. Kauklahdessa samanikäisiä on lähes kahdeksan prosenttia.
 Posiolla on viimeisen vuosikymmenen aikana lakkautettu useampia peruskouluja. Mitä nämä alueelliset erot tarkoittavat koulujen kannalta koko maassa?
 Yle on tuottanut interaktiivisen kartan, joka näyttää lähellä kouluikää olevien lasten määrän ympäri Suomea.
 Kartta perustuu  Tilastokeskuksen dataan  3–6-vuotiaista kunnittain vuonna 2017. Vuonna 2019 he ovat 5–8-vuotiaita, eli pian koulun aloittavia tai koulun juuri aloittaneita.
 Katso alla olevasta kartasta, mikä on tilanne sinun postinumeroalueellasi, tai klikkaa halutessasi mitä tahansa Suomen kolkkaa. Kartalla voi kestää hetki latautua.
 Suomalaisten 3–6-vuotiaiden määrä laski vuodesta 2013 vuoteen 2017 mennessä yli 4 000 lapsella.
 Suurin absoluuttinen lasku 3–6-vuotiaissa yksittäisellä postinumeroalueella, jolla asuu vähintään 100 ihmistä, on koettu Kirkkonummella.
 02400-alueella koulutaipaleen lähivuosina aloittaneiden ja aloittavien määrä laski vuosien 2013 ja 2017 välillä 130 lapsella. 2013 heitä oli 673, kun vuonna 2017 lapsia oli enää 543.
 Gesterbyn koulu, jossa on luokat 1–6, sijaitsee juuri tällä postinumeroalueella. Se on yksi kaksikielisen kunnan suomenkielisistä kouluista.
 Koulun rehtori, pitkäaikainen kuntapäättäjä ja valtion tason poliitikko  Raija Vahasalo  on yllättynyt tilastoista.
 Vahasalo naurahtaa, kun hänelle kertoo, että Kirkkonummen 02400 ja Vantaan Korson postinumeroalue olivat paikat, joissa 3–6-vuotiaiden määrä on pudonnut määrällisesti eniten.
 – Oltiinko me Korsoa huonompia?
 Keskustelu vakavoituu. Vahasalo ei kyseenalaista lukujen todenperäisyyttä, mutta ihmettelee niitä kuitenkin. Heidän koulussaan pudotus ei nimittäin ole ollut nähtävissä millään tavalla.
 – Koulumme oppilasmäärä ei ole pudonnut, ja kun katson pari vuotta eteenpäin, ei muutosta näyttäisi olevan lähitulevaisuudessa tulossa. Meillä oikeastaan kasvaa opettajien määrä, heitä on nyt syksystä alkaen enemmän kuin aikaisemmin, Vahasalo sanoo.
 Kunnassa on tehty investointeja myös koulurakennuksiin. Gesterbyn koulu on tällä hetkellä väistötiloissa odottamassa uutta opinahjoa.
 Kirkkonummella sijaitseva Gesterbyn koulu sijaitsee alueella, jossa ekaluokkalaisten määrä on tippunut roimasti. Katriina Laine / Yle
 Lama lakkautti koulut
 Opetushallituksen asiakkuusjohtaja  Jorma Kauppinen  perehtyi Ylen keräämään dataan. Se kertoo hänen mielestään selvästä ja tutusta kansallisen tason rakennemuutoksesta. Perheellinen väki muuttaa maaseudulta suurempiin kasvukeskuksiin.
 – Suomi jakautuu selvästi alueisiin, joissa väki vähenee, ja joissa se kasvaa. Tämä heijastuu tietysti myös lasten määrään.
 Myös pienenevät ikäluokat ja laskeva syntyvyys vaikuttaa muuttoliikkeen rinnalla siten, että monet asuinalueet ja kunnat supistuvat ja elinvoima heikkenee.
 Ylen koostamassa kartassa on nähtävissä selkeä ero Itä- ja Länsi-Suomen välillä. Karjalassa, Savossa, Kainuussa ja Lapissa kasvaa vähän kouluikäisiä lapsia, kun taas suuret kasvukeskukset, Pohjanmaa ja länsirannikko ylipäätään ovat huomattavasti vehreämpiä väritykseltään.
 Millaisilla resursseilla on järkevää järjestää opetusta esimerkiksi pienessä kylässä, jossa asuu vain muutama lapsi?  Jorma Kauppinen, Opetushallitus
 Helsingin yliopiston mukaan  Suomessa lakkautettiin 1990-luvun puolivälistä vuoteen 2017 yhteensä noin 1 600 peruskoulua. Syitä olivat laman synnyttämät kuntien talousongelmat ja kunnissa lisääntynyt vapaus päättää omien koulujensa asioista.
 Vuoden 2018 lopussa peruskouluja oli  Tilastokeskuksen mukaan  toiminnassa 2 234.
 – On selvää, että pienenevät ikäluokat vaikuttavat kuntien elinvoimaan. Kunta ylläpitää perusopetusta ja se on sen velvollisuus. Koulujen lakkauttaminen on johtunut siitä, että kuntien eri alueilla on eri määrä ihmisiä.
 – Millaisilla resursseilla on järkevää järjestää opetusta esimerkiksi pienessä kylässä, jossa asuu vain muutama lapsi? Kauppinen pohtii.
 Pieniä kouluja lakkautetaan ja perusopetus keskittyy suurempiin opinahjoihin. Kunnissa selvitetään, mitkä keskukset ovat tarpeeksi vahvoja ylläpitämään kouluja. Joissain kunnissa kouluja on vain yksi.
 Trendi on se, että ikäluokat pienenevät ja ihmiset lähtevät maaseudulta. Johtaako tämä jo kymmenen vuoden aikajänteellä siihen, että kouluja tullaan lakkauttamaan rajustikin ympäri maata?
 Suomen Kuntaliiton opetus- ja kulttuuriyksikön johtaja  Terhi Päivärinta  ei ota kantaa siihen, kuinka paljon kouluja tulee tätä tahtia katoamaan, mutta toteaa, että lapsien väheneminen tulee väistämättä vaikuttamaan Suomen kouluverkkoon.
 Päivärinnan mielestä koulujen lakkauttamiset ovat uhkaamassa koko maata, eivät vain tiettyjä alueita.
 – Isoissa kasvukeskuksissa voidaan ajatella, ettei suuria muutoksia ole tulossa, mutta kyllä niissäkin syntyvyys laskee. Maassa- ja maahanmuutto kompensoi kuitenkin sitä, Päivärinta sanoo.
 Kunnat seuraavat hyvin tarkkaan kunnan syntyvyyttä ja niihin muuttavia lapsia. Näin jo ennen koulun alkua on tiedossa, millainen ikäluokka on tulossa.
 Monet koulureput pakataan tällä viikolla ensimmäistä kertaa. Kynät, pyyhekumit, viivaimet ja teroittimet sullotaan penaaleihin. Katriina Laine / Yle
 Näin kunnat varautuvat lapsikatoon
 Opetushallituksen Jorma Kauppinen ei halua maalailla pelkkiä piruja seinille. Tilastot ja kartta osoittavat sen, että ympäri Suomea löytyy alueita, joissa on enemmän syntyvyyttä.
 – Sitä selittää paikoin kulttuuriset syyt. Pohjanmaalla uskonnolliset tekijät vaikuttavat tietyillä alueilla ja perheet ovat suurempia.
 Keinoja kouluverkon ylläpitoon on useampia.
 – Kouluverkon osalta joudutaan tekemään paikallisia ratkaisuja, ja jos lapsien määrä voimakkaasti vähenee, kuntien välinen koulutuspoliittinen yhteistyö tulee varmasti lisääntymään. Ja mitä tapahtuu kuntarakenteelle? Voi olla, että sitten kuntia taas yhdistyy, Kauppinen sanoo.
 Kuntaliiton Terhi Päivärinta mainitsee kouluverkon ylläpidon keinoiksi muun muassa yhtenäiskoulujen muodostamisen. Myös hän näkee mahdolliseksi sen, että kuntia tulee tulevaisuudessa yhdistymään koulutuspolitiikan järjestämiseksi.
 – On jo nyt järkevää yhteistyötä kuntien kesken. Jos kunnassa on pitkät välimatkat, kaikille ei ole mahdollista käydä samassa koulussa. Jos naapurikunnan koulu on lähempänä, voidaan tehdä niin, että lapset käyvät siellä.
 Kauppisen mukaan on mielenkiintoista, kuinka saman kasvukeskuksen eri postinumeroalueilla on selvästi erilaisia tilanteita. Kyseessä on kuntien päättäjille merkittävä tilanne.
 – Vanha totuus on, että kun rakennetaan uusi asuinalue, asuu siellä ensimmäisinä vuosina paljon lapsia ja lapsiperheitä. Sitten lapset kasvavat ja muuttavat pois, ja jos normaalia väestökiertoa ei tapahdu, vähenee koulujen tarve, hän sanoo.
 – Kaikki kasvukunnan osat eivät välttämättä kasva, vaan tietyt osat kasvavat. Koulutilojen suunnittelu ja niiden käyttö sekä palveluiden kohdentaminen aiheuttavat oman haasteensa.
 Entinen kansanedustaja Raija Vahasalo luotsaa Gesterbyn koulua Kirkkonummella. Katriina Laine / Yle
 Valehtelevatko tilastot?
 Kirkkonummelle on Raija Vahasalon mukaan vahvaa muuttoliikettä, kiitos sijainnin pääkaupunkiseudun kupeessa.
 Vaikka syntyvyys tulevaisuudessa vaikuttaisi laskevan entisestään, ei kunnassa olla kovin huolissaan. Kirkkonummen väkiluku on ollut kasvussa jo pitkään, ja se onkin käytännössä tuplaantunut vuodesta 1980.
 – Kesän aikana on tullut paljon kyselyitä vanhemmilta, jotka ovat kertoneet muuttavansa lähialueille ja hakevat lapsilleen koulupaikkaa, Vahasalo sanoo.
 Lasten määrä on kuitenkin pienentynyt, tilastot eivät valehtele. Kirkkonummella myös Veikkolan postinumeroalueella tutkitun ikäisiä lapsia on lähes sata vähemmän.
 Jos kunnassa on pitkät välimatkat, kaikille ei ole mahdollista käydä samassa koulussa. Jos naapurikunnan koulu on lähempänä, voidaan tehdä niin, että lapset käyvät siellä.  Terhi Päivärinta, Suomen Kuntaliitto
 Vahasalon mukaan Suomen mittakaavassa isohkon 40 000 asukkaan Kirkkonummella "vahinko" jakautuu useampien koulujen kesken, eikä siksi tunnu tai näy arjessa. Lisäksi Gesterbyn koulun kielikylpymahdollisuus houkuttelee oppilaita ympäri kuntaa.
 Kirkkonummella on yhteensä 15 koulua, joista neljä ruotsinkielisiä ja yksi erityiskoulu.
 Gesterbyn koulun kanssa samalla postinumeroalueella sijaitsee neljä muutakin koulua.
 Kuntaliiton Terhi Päivärinta ei ole tutustunut Kirkkonummen tilanteeseen tarkemmin, mutta epäilee paikkakunnalle muuttavan väestön sisältävän nuoria lapsia vain sen verran, ettei se kompensoi alentunutta syntyvyyttä.
 – Myös eläkkeellä oleva ja muu vanhempi väki liikkuu kasvukeskuksiin ikääntyessään, Päivärinta toteaa.
 Suomen Kuntaliiton opetus- ja kulttuuriyksikön johtaja Terhi Päivärinnan mukaan koko Suomen kouluverkko on vaarassa syntyvyyden laskun takia. Suomen Kuntaliitto
 Voisiko lasten määrän putoamisen tuntumattomuus johtua ehkä siitä, että Kirkkonummella olisi kymmenen vuoden sisään lakkautettu opinahjoja?
 Raija Vahasalo sanoo, että ei. Kunnassa ei hänen mukaansa ole lähivuosina lakkautettu kuin pieniä ruotsinkielisiä kouluja.
 Kunta kuitenkin seuraa tarkkaan väestötilastoja, erityisesti syntyvyyttä. Niiden pohjalta tehdään suunnitelmia, mutta usein käy niin, etteivät ennusteet vastaa todellisuutta.
 – Tilastojakin on erilaisia, toiset ennustavat toisenlaisia lukuja kuin toiset.

Moni koulutie jää tyhjilleen, kun syntyvyys laskee ja väki pakkautuu kasvukeskuksiin – klikkaa kartasta kotiseutusi tilanne


Summary: Puolustus sanoo miehen tulleen pakkomielteiseksi presidentti Trumpista.

Yhdysvalloissa presidentti  Donald Trumpia  kannattanut mies on saanut 20 vuotta vankeutta lähetettyään pommipaketteja johtaville demokraattipuolueen hahmoille viime syksynä.
 Mies lähetti kaikkiaan 16 pommipakettia muun muassa ex-presidentti  Barack Obamalle  ja  Bill Clintonille , entiselle presidenttiehdokkaalle  Hillary Clintonille  ja Trumpin arvostelijana tunnetulle näyttelijä  Robert De Nirolle . Myös uutiskanava CNN:n Manhattanin-toimitus valikoitui miehen kohteeksi. Yksikään paketti ei räjähtänyt.
 57-vuotias floridalaismies sai tuomionsa maanantaina New Yorkissa. Hänen kiinniottoaan seurattiin lokakuussa paniikin vallassa, sillä miehen jäljille päästiin vasta viisi päivää ensimmäisen pommipaketin löytymisen jälkeen.
 Pakkomielle Trumpista ja riippuvuus steroideista
 Tuomion saanut  Cesar Sayoc  työskenteli pizzakuskina ja asui valkoisessa rekassa, joka oli peitetty Trumpia hehkuttavilla ja demokraatteja vastustavilla tarroilla. Hänen ei tiedetä olleen aktiivinen politiikan seuraaja ennen Trumpin virkakautta.
 Sayocin tapaus herätti jo viime syksynä Yhdysvaltain välivaalien aikaan huolta ja kritiikkiä Trumpin kauden aikaisesta ääriajattelusta.
 Kriitikot ovat muun muassa sanoneet, että Trumpin käyttämä retoriikka lietsoo valkoista nationalistista ajattelua, joka puolestaan synnyttää väkivaltaa.
 Samaa keskustelua on nyt jatkettu viikonloppuna tapahtuneen El Pason joukkoampumisen yhteydessä.
 Sayoc myönsi kuulustelujen aikana lähettäneensä pommipaketit ja valmistaneensa pommit kotioloissa käyttäen niissä muun muassa lasia, ilotulitteita ja digitaalisia herätyskelloja.
 Lausunnossaan Sayoc katui ja pahoitteli tekojaan. Hänen puolustuksensa sanoi hänen tulleen pakkomielteiseksi Trumpista. Puolustusasianajajat väittivät, ettei kehonrakennusta harrastanut Sayoc pystynyt ajattelemaan rationaalisesti, koska oli niin riippuvainen steroideista, jotka ruokkivat hänen vainoharhaisuuttaan ja saivat hänet vakuuttumaan joistakin Trumpin äärimmäisistä kommenteista.
 Lue lisää:
 Yhdysvalloissa demokraattipoliitikoille pommipaketteja lähettänyt mies myönsi syyllisyytensä
 Poliisi ottanut kiinni miehen räjähdepakettien lähettämiseen liittyen Yhdysvalloissa – Trump kiitti viranomaisia nopeasta toiminnasta

Trumpia ihaillut mies sai 20 vuoden vankilatuomion – lähetti pommeja Obamalle ja Clintonille


Summary: Kiina saattaa myös asettaa ylimääräisiä tullimaksuja Yhdysvalloista tuotaville maataloustuotteille.

Kiinan hallitus on pyytänyt valtion omistamia yhtiöitä keskeyttämään maataloustuotteiden tuonnin Yhdysvalloista. Tämä on merkittävä takaisku yhdysvaltalaisille maanviljelijöille, jotka ovat kärsineet viennin romahtamisesta Kiinan ja Yhdysvaltojen välisen kauppasodan aikana.
 Kiinan hallituksen mukaan Yhdysvalloista tuotaville maataloustuotteille saatetaan myös asettaa ylimääräisiä tullimaksuja, jotka vaikeuttaisivat kaupankäynnin jatkumista maiden välillä tulevaisuudessa.
 Yhdysvaltalaisen maanviljelijöiden etujärjestön American Farm Bureau Federationin puheenjohtaja  Zippy Duvall  kutsui Kiinan päätöstä “vakavaksi iskuksi tuhansille maanviljelijöille, jotka jo valmiiksi sinnittelevät toimeentulonsa kanssa”.
 Yhdysvaltain presidentti  Donald Trump  on pitkään vaatinut Kiinaa lisäämään maataloustuotteiden tuontia Yhdysvalloista. Maataloustuotteet ovat olleet Yhdysvalloille yksi kauppaneuvottelujen avainkysymyksistä.
 Trump määräsi viime torstaina 10 prosentin tuontitullit aiemmin tullittomille kiinalaistuotteille, joiden arvo on yhteensä 300 miljardia dollaria, eli noin 270 miljardia euroa. Tuontitullit tulevat voimaan syyskuun alusta alkaen.
 Lue lisää:
 Kiina arvostelee presidentti Trumpin aikomuksia asettaa uusia tuontitulleja kiinalaisille tuotteille – Ulkoministeri: "Ei rakentava tapa"
 USA:n ja Kiinan kauppaneuvottelijat tapasivat Shanghaissa pikaisesti – EK:n Vuorio: "Kompromissin löytäminen on vaikeaa"

”Monelta farmarilta jää sato niittämättä” – Kauppasota Kiinan kanssa on ajanut Yhdysvaltain soijanviljelijät ahdinkoon

Kiina keskeyttää maataloustuotteiden tuonnin Yhdysvalloista – maanviljelijöiden ahdinko syvenee entisestään


Summary: Seuraava erä veronpalautuksia maksetaan syyskuun alussa.

Veronpalautukset maksetaan suurimmalle osalle palkansaajista ja eläkeläisistä tänään. Palautusten aikataulu on tänä vuonna aikaistunut, eikä se ole kaikilla sama kuten aikaisemmin.
 Seuraavat veronpalautukset rapsahtavat tilille 4. syyskuuta.
 Jos verovelvollinen ei ole ilmoittanut verottajalle tilinumeroaan, palautus maksetaan maksuosoituksena eli rahalähetyksenä OP-pankin kautta. Maksuosoitus on lunastettava 28 päivässä, minkä jälkeen raha palautuu Verohallintoon.
 Vanhoja veronpalautuksia voi saada viitisen vuotta verotuspäätöksen jälkeen, kun ilmoittaa tilinumeronsa.
 Lue lisää:
 Veronpalautuksia maksetaan ensi viikolla 806 miljoonan euron edestä – Asiantuntija: Verotuksen muutokset eivät hetkauta joulumyyntiä
 Ilmoita tilinumero verottajalle viimeistään tänään, muuten jonotat veronpalautusta pankissa
 Ensimmäiset veronpalautukset tileille 4. heinäkuuta

Veronpalautukset maksetaan tänään suurimmalle osalle palkansaajista ja eläkeläisistä


Summary: Pohjois-Korean ulkoministeriön edustaja moittii Yhdysvaltoja ja Etelä-Koreaa poliittisen tahdon puutteesta.

Pohjois-Korea on laukaissut jälleen kaksi tunnistamatonta ammusta mereen, kertoo etelä-korealainen uutistoimisto Yonhap.
 Ohjukset laukaistiin Etelä-Hwanghaen maakunnasta Pohjois-Korean länsirannikolta, josta ne lensivät maan itärannikolle ja lopulta mereen.
 Ohjuskoe oli jo kolmas viikon sisään. Pohjois-Korea on kokeillaan protestoinut Etelä-Korean ja Yhdysvaltojen alkuviikosta alkaneita yhteisiä sotaharjoituksia. Pohjois-Korea on varoittanut, että sotaharjoitus voi vaikeuttaa maiden välisiä ydinaseneuvotteluita entisestään.
 Pohjois-Korea moittii naapuriaan rauhanpyrkimysten rikkomisesta
 Pohjois-Korean virallsien uutistoimiston KCNA:n julkaiseman tiedotteen mukaan Pohjois-Korean ulkoministeriön edustaja moittii Yhdysvaltoja ja Etelä-Koreaa poliittisen tahdon puutteesta suhteiden edistämiseksi Pohjois-Korean kanssa.
 Lisäksi ulkominsteriön tiedottaja kutsui sotaharjoituksia "räikeäksi rikkeeksi", joka vaikeuttaa rauhan saavuttamista Korean niemimaalla.
 Yhdysvaltain viranomaiset seuraavat tilannetta ja pitävät yhteyttä liittolaisiinsa Etelä-Koreaan ja Japaniin ohjuskokeiden jälkeen, kertoo uutistoimisto Reuters.
 Lue lisää:
 Trump puolusti "ystäväänsä" Kimiä: Pohjois-Korean ohjuskokeet eivät ole vastoin sopimustamme, vaikka YK:ta ne saattavat uhmata
 Pohjois-Korea teki taas ohjuskokeen – Trump ei ole huolissaan
 Pohjois-Korea laukaisi kaksi ballistista ohjusta

Pohjois-Korea teki kolmannen ohjuskokeen viikon sisään – moitti samalla naapurimaataan poliittisen tahdon puutteesta


Summary: Yhdysvaltojen entinen presidentti Barack Obama on kautensa jälkeen kommentoinut politiikkaa vain harvakseltaan.

Yhdysvaltojen entinen presidentti  Barack Obama  on twiitissään tuominnut yhdysvaltalaisten päättäjien kielenkäytön, joka “ruokkii pelon ilmapiiriä tai normalisoi rasistiset ajatukset”. Samalla Obama vetosi yhdysvaltalaisia torjumaan vihaa, pelkoa ja suvaitsemattomuutta levittävän kielenkäytön päättäjiltään.
 Obama ei maininnut twiitissään nimeltä presidentti  Donald Trumpia , jota on arvosteltu suvaitsemattomuuden lietsomisesta maahanmuuttovastaisella puheilla viime päivien joukkoampumisten vanavedessä.
 Lisäksi Obama muistutti lausunnossaan kansalaisia siitä, että Yhdysvallat ei ole täysin voimaton joukkoampumisiin liittyvän ongelmansa kanssa.
 Obaman maanantainen ulostulo on harvinainen, sillä hän on pidättäytynyt kommentoimasta seuraajaansa ja ottanut etäisyyttä Yhdysvaltojen politiikkaan presidenttikautensa päätyttyä.
 Yhdysvalloissa tapahtui viikonloppuna kolme joukkoampumista yhden vuorokauden aikana. Ampumavälikohtaukset tapahtuivat El Pasossa, Daytonissa ja Chicagossa.
 Lue lisää:
 Trump: Meidän on tuomittava kiihkomielisyys, rasismi ja valkoinen ylivalta – presidentti syytti väkivaltaisia videopelejä ja internetiä
 Yhdysvaltain joukkoampumisten jälkipyykki on alkanut: El Pason uhreista seitsemän meksikolaisia, Ohion ampujan nuoruus oli ongelmallinen

Obama tuomitsee pelon ilmapiiriä ruokkivan puheen – kehottaa myös torjumaan rasistisen ajattelun normalisoitumista


Summary: Vaikein tilanne on kotihoidossa. Lähihoitajien liiton mukaan hoitajien jaksaminen on saavuttanut lakipisteensä.

Suomen lähi- ja perushoitajaliitto (SuPer)

– Ehdinkö käydä tässä välissä vessassa, huikkaa lähihoitaja  Auni Järvinen  ennen haastattelua.
 Lähihoitaja  Hanna Jokista  naurattaa. Kysymys on hoitajille kuulemma tyypillinen. Asiakkaiden hoidosta ei tingitä, vaan mieluummin haukataan leivät autossa ja käydään vessassa vasta kun on pakko.
 Hoitoalan kohut seilaavat mediahuomion aallonharjan ja aallonpohjan välillä.
 Katso täältä missä hoivakodissa on mitäkin ongelmia – Hoivakotien pitäisi itse valvoa toimintaansa, mutta valvontaa ei oteta tosissaan
 Suomen lähi- ja perushoitajaliitto SuPerin Hämeenlinnan osaston puheenjohtaja Hanna Jokisella on teoria.
 – Olen tullut siihen tulokseen, että vanhustyö ei kiinnosta, koska tämä ei ole tarpeeksi tuottavaa. Vanhustenhoito vie resursseja enemmän kuin tuo, joten tähän ei kannata satsata muuta kuin välttämätön, sanoo Jokinen.
 Vuorolistalla kikkailua
 Hämeenlinnan seudulla sijaisten saaminen on kiven alla, ja heistä käydään kovaa kilpailua. Vakituiset sijaiset tuuraavat kesälomia ja lyhytkestoisista sijaisista on huutava pula.
 Siksi lyhytkestoisiin sijaisuuksiin päätyy Jokisen mukaan myös kouluttamatonta ja alalle sopimatonta väkeä.
 Lähihoitajat Auni Järvinen ja Hanna Jokinen pitävät työstään mutta ovat huolestuneet hoitajatyön tulevaisuudesta. Ville Välimäki / Yle
 – Lähihoitajan koulutuspaikka irtosi melkein kaikille hakijoille, ja se näkyy nyt. Yksityisillä palvelukodeilla on kovat ukaasit sille, että vuoroissa on tarpeeksi väkeä. Joten vuorolistat on saatava täyteen mihin hintaan hyvänsä, kertoo Jokinen.
 "Joskus kauhistuttaa" – Lähihoitaja piti kirjaa ja kertoo Ylelle nyt tunti tunnilta, millaista hoivatyö todella on
 – Vaaratilanteita on jo syntynyt. Tänä kesänä ensimmäisen vuoden opiskelija on jakanut lääkkeitä, vaikkei se ole luvallista. Ihmisten vastuissa on epäselvyyksiä, sanoo Hanna Jokinen.
 Suuri ongelma on myös virkavastuulla olevan esimiehen puuttuminen virka-ajan ulkopuolella. Käytännössä tämä johtaa siihen, että tavallinen rivihoitaja joutuu ottamaan vastuulleen kollegan palkkaamisen vaikka edessä olevaan yövuoroon.
 Yle selvitti maaliskuussa, kuinka suuret  hoivayhtiöt pyörittivät haamuhoitajajärjestelmää.
 Alhainen mitoitus aloittaa ongelmat
 Vaikeaa on muuallakin kuin vain Hämeessä.
 Suomen lähi- ja perushoitajaliitto SuPer ry:n puheenjohtaja  Silja Paavola  sanoo monen ongelman kiertyvän liian alhaiseen henkilöstömitoitukseen. Kun sijaispoolia ei lähtökohtaisesti ole, sijaishenkilöstö tulee käytännössä sijaisfirmojen kautta. Siellä henkilöstön vaihtuvuus voi olla suuri, ja ongelmia syntyy.
 – Jos henkilöstöä olisi riittävästi, kenenkään ei tarvitsisi soitella sijaislistoja läpi oman työn ohella tai iltaisin. Tämä on kierre, jonka ainoa ulospääsy on inhimillinen henkilöstömitoitus, toteaa SuPerin puheenjohtaja Silja Paavola.
 Mistä kaivetaan hoitajamitoituksen vaatimat yli 4 000 työntekijää, kun nytkin on vaikeaa? Kiuru houkuttelisi lähteneet takaisin
 Paavolan mukaan vaikeita vuosia on ollut jo monta, mutta nyt lakipiste hoitajien jaksamisen suhteen on saavutettu. Vuorolistoilla esiintyy edelleen nimiä, joiden käytön ei pitäisi olla mahdollista.
 – Jos hoitaja sanoo jäävänsä äitiyslomalle eikä halua tehdä mitään vuoroja tai sijaisuuksia ja silti löytyy vuorolistoilta, niin siinä ei ole kyse tietokatkoksesta vaan vuorolistan pakkotäyttämisestä, toteaa SuPerin puheenjohtaja.
 Kotihoidossa eniten painetta
 SuPerin Hämeenlinnan puheenjohtajan Hanna Jokisen mukaan vaikein sijaistilanne on kotihoidossa. Siellä näkyy suoraan, kun sairaalat purkavat leikkausjonojaan ja potilaat kotiutetaan mahdollisimman pian.
 Laitospaikkojen purkaminen ja ajatus mahdollisimman pitkästä kotona asumisesta on kasannut kotihoidon paineet huippuunsa.
 Hattulan kotihoidossa lähihoitajana työskentelevä Auni Järvinen on tehnyt työtään kymmenen vuotta. Hän pitää työstään, mutta toteaa, että hoitajan arki ei päätöksiä tekevien arvolistalla näy.
 Lähihoitaja Auni Järvinen pitää työtään tärkeänä ja haluaa tehdä hoitotyötä tulevaisuudessakin. Ville Välimäki / Yle
 – Hoitajia pitäisi palkata lisää, ja se tarkoittaa rahaa. Jos meidän esimies esittää, että tarvitsemme pari hoitajaa lisää, niin budjettineuvotteluissa se lisäys sitten leikataan pois. Se on konkreettinen näyttö meille siitä, kuinka paljon työtämme oikeasti arvostetaan, toteaa Auni Järvinen.
 Pelko potkuista
 Hoitajien saaminen haastatteluun omilla kasvoillaan on vaikeaa. Hoitajat pelkäävät sijaisuuksien loppuvan, jos alan ongelmia kommentoi omilla kasvoillaan. Moni haluaa olla myös solidaarinen työnantajaa ja asiakkaitaan kohtaan.
 Hoitajilla on mahdollisuus tehdä nimettömiä ilmiantoja, mutta Jokisen mukaan monet pelkäävät potkuja, jos epäkohtia tuo esiin.
 – On hoitajia, jotka sanovat työnantajalle, että "tästä on kerrottava Aviin", tai muuta vastaavaa. Mutta vastapuoli on voinut uhata määräaikaisuuden loppumisella tai jopa potkuilla, kertoo Hanna Jokinen.
 Hoitaja voi pelätä myös hankalaksi työntekijäksi leimaantumista. Hoitoalaa on perinteisesti pidetty kutsumusammattina, mitä se Jokisen mukaan myös on.
 – Kutsumus on ammattilaisuutta. Mutta ei se sitä tarkoita, että hoitaja tekee kahden tai kolmen ihmisen työt, eikä se näy palkassa mitenkään.
 Lue lisää:
 Yle Uutisten artikkelit vanhustenhoidosta
 Hoitajilla huoli vanhusten hoitotarpeiden huomioimisesta – "Miten tämä on voinut mennä näin päälaelleen?"
 ”Olen niin pettynyt kuin olla ja voi” – vanhustenhoitajat pelkäävät parannusten jäävän vähäisiksi hoivakohun laannuttua

Lähihoitajat avautuvat vanhustenhoidon huutavasta sijaispulasta: "Vuorolistat on saatava täyteen mihin hintaan hyvänsä"


Summary: Tutkija näkee selvän yhteyden presidentti Donald Trumpin puhetavan ja viharikosten välillä.

Tilastojen mukaan yli 73 prosenttia ääriryhmien vihateoista Yhdysvalloissa on valkoisten ääriryhmien tekemiä, kertoo Pohjois-Amerikan tutkimuksen professori  Benita Heiskanen  Turun yliopistosta Ylen aamu-tv:n haastattelussa.
 Heiskanen kuvaa kehitystä huolestuttavaksi.
 Yhdysvalloissa tapahtui viikonloppuna kolme joukkoampumista yhden vuorokauden aikana. Ampumavälikohtaukset tapahtuivat  El Pasossa, Daytonissa ja Chicagossa.
 Demokraattipoliitikot ovat kritisoineet  joukkoampumisten jälkeen presidentti  Donald Trumpia  väkivallan ja vihan lietsomisesta. Myös Heiskanen näkee yhteyden Trumpin vihamielisen puhetavan ja viimeaikaisten viharikosten välillä.
 – Tilastojen perusteella näillä on yhteys. Valkoisten radikalisoituminen on tapahtunut nykyisen presidenttiyden aikana. Viimeisin tutkimus osoittaa, että viharikokset vähemmistöjä kohtaan ovat lisääntyneet ja että vihateot ovat lisääntyneet nimenomaan presidentille myönteisillä alueilla, Heiskanen toteaa.
 Myös Heiskanen kritisoi Trumpin puhetapaa.
 – Trump aloitti kampanjansa leimaamalla meksikolaiset rikollisiksi ja raiskaajiksi. Nyt hän on aloittanut uudelleenvalintansa vihapuheella ja rasistisella retoriikalla.
 Keskustelu aselakien muutoksesta jatkuu
 Yhdysvalloissa on tapahtunut tällä vuosikymmenellä useita isoja joukkoampumisia.
 Viharikokset ovat lisääntyneet erityisesti niillä alueilla, joilla on löysemmät aselait.
 Tapaukset ovatkin kerta toisensa jälkeen kirvoittaneet runsaasti keskustelua aselakien kiristyksistä, mutta lakimuutokset ovat toistaiseksi jääneet vähäisiksi.
 Heiskasen mukaan tällä hetkellä ei ole näyttöä siitä, että liittovaltion tasolla olisi poliittista tahtoa ajaa läpi aselakien rajoituksia.
 – Jos tällaisia rajoituksia tulee, ovat ne melko vaatimattomia. Kiistaa käydään lähinnä siitä, millaisia taustaselvityksiä aseenostajista voidaan tehdä ja ketkä voidaan sulkea aseenosto-oikeuden ulkopuolelle. Lisäksi keskustellaan siitä, millaiset asetyypit sallitaan ja sallitaanko niin kutsuttu pomppuperän käyttö.
 Kukaan ei siis aja tällä hetkellä esimerkiksi aseenosto-oikeuden kieltämistä.
 Joukkoampumisten jälkeen tuliaseiden osto yleensä päin vastoin lisääntyy. Aselobbarien mukaan kiristyksistä ei ole hyötyä, vaan ihmiset nimenomaan tarvitsevat aseen puolustaakseen itseään.
 Osavaltioiden tasolla rajoituksia on kuitenkin jonkin verran helpompi saada läpi.
 – Esimerkiksi Floridan ampumisten jälkeen onnistuttiin saamaan läpi joitakin rajoituksia. Aseen ostamisen alaikärajaa nostettiin ja pomppuperän käyttö kiellettiin.
 Mielipidemittausten mukaan kansalaiset haluavat aselakeihin tiukempia rajoituksia, joten aselait ovat varmasti esillä myös Yhdysvaltojen tulevissa presidentinvaaleissa.
 Pomppuperällä tarkoitetaan ns.  Bump Stock -osaa . Sen avulla puoliautomaattinen ase saadaan käytännössä sarjatuliaseen kaltaiseksi.
 Lue lisää:
 Syyttäjä aikoo vaatia El Pason joukkoampumisesta epäillylle kuolemantuomiota – Katso El Pason poliisin tiedotustilaisuus
 Kolme joukkoampumista vuorokauden aikana, ainakin 30 kuollutta – tämä El Pason, Daytonin ja Chicagon verilöylyistä tiedetään
 20 kuollut joukkoampumisessa Texasin El Pasossa Yhdysvalloissa – netissä julkaistussa manifestissa kohteeksi ilmoitettiin latinoyhteisö
 Sandy Hookin kouluhyökkäyksestä konserttiammuskeluun Las Vegasissa – isojen joukkoampumisten lista Yhdysvalloissa tällä vuosikymmenellä on pitkä

Tutkija Yhdysvaltojen joukkoampumisista: Valtaosa ääriryhmien vihateoista valkoisten ääriryhmien tekemiä


Summary: Murrosiän ja yläkoulun alku tapahtuvat monilla nuorilla samaan aikaan. Muutoksissa perheen tuki on paikallaan.

Siirtymä elämänvaiheesta toiseen on usein iso asia aikuisellekin. Niinpä alakoululaisen arjen vaihtuminen yläkoulun uusiksi kuvioiksi on tilanne, jossa vanhempien tuesta on nuorelle hyötyä.
 Kaikkien murrosikä ei ole ovien paiskomista, vaan se voi ilmetä esimerkiksi ahdistumisena ja sisäänpäin kääntymisenä.
 – Ensimmäiset merkit ovat, että nuori alkaa hakea irtiottoa, ja tarvitsee omaa tilaa, Väestöliiton vanhemmuus-palvelupäällikkö  Suvi Laru  sanoo.
 Laru ja Mannerheimin lastensuojeluliiton nuorisotyön päällikkö  Jenni Helenius  vierailivat Ylen aamu-tv:ssä kertomassa yläkoulun alkuun liittyvistä muutoksista.
 1. Arkirytmi auttaa, kun kaikki muuttuu
 Larun mukaan ihmisen persoona tavallaan syntyy nuoruudessa uudelleen.
 – Silloin aletaan miettiä, kuka minä oikeasti olen. Se on aina iso asia nuorelle ja perheelle hänen ympärillään, Laru sanoo.
 Lisäksi nuoren keho muuttuu, ja yläkoulussa pitää ottaa haltuun erilaiset opiskelurutiinit kuin alakoulussa. Muutosten paljous vaikuttaa oppimiseen.
 Jaksamista voi vaalia arjen rytmeillä: säännöllinen syöminen ja nukkuminen auttavat luovimaan uudessa tilanteessa.
 2. Kavereiden tärkeys kasvaa
 MLL:n nuorisopuhelimeen tuli viime vuoden aikana yhteensä noin 17 500 yhteydenottoa. Kavereiden tärkeys kuuluu niissä: moni nuori tahtoo puhua ystävyyssuhteistaan ja yksinäisyyden kokemuksista.
 Oman identiteetin etsinnässä on usein olennaista, että kavereista tulee nuorille läheisiä, ja heille uskoudutaan enemmän kuin vanhemmille.
 Joskus kaverisuhteiden myllerrys vie nuoren keskittymistä niin, että se vaikuttaa koulumenestykseenkin. Heleniuksen mukaan vauhdikkaimmat vuodet osuvat usein yläkoulun alkuun, ysiluokalla tilannetta aletaan kiriä kokoon.
 3. Neuvottelutaidot kotoa
 Yhteenottojen aikana vanhempien kannattaa kysyä itseltään, miten haluan että lapsi muistaa tämän tilanteen, ja miten hän muistaa minut. Kotona murrosikäinen voi oppia tärkeitä neuvottelutaitoja.
 – Olisi ihan kiva asia, että nuori saa joskus voittaa neuvottelun. Välillä vanhempi sitten sanoo, että tämä ei käy, Helenius sanoo.
 Lupa keskustella ja tuoda ajatuksiaan esiin on tärkeää sekä vanhemmille että nuorille.
 4. Kuitenkin sama lapsi
 Vaikka nuorelle puhuminen on erilaista kuin pienelle lapselle, ikävaiheissa on lopulta myös yhteisiä piirteitä.
 Helenius ja Laru muistuttavat, että vanhemman turvallisuus on nuorelle on yhtä lailla tärkeää. Nuoret tarvitsevat vanhempiensa aikaa.
 Lue lisää:
 Koulut alkavat osassa maata ensi viikolla – tässä viisi vinkkiä unirytmin korjaamiseen ja heräämiseen
 Näin selviät ruuhkavuosista – kahdeksan vinkkiä, miten selvitä perhe-elämän ja työarjen keskellä
 Saako teinille suuttua ihan tosissaan? Äiti uupui tunnemyrskyihin: "Joskus tulee olo, etten jaksa ymmärtää"

Asuuko teillä uusi yläkoululainen? Poimi asiantuntijoiden neljä vinkkiä nuoren tukemiseen


Summary: Puhelin- ja internetyhteydet Kashmiriin ovat tiettävästi poikki ja aluejohtajia on määrätty kotiarestiin.

Intian hallitus on presidentin asetuksella poistanut Kashmirin erityisalueen aseman. Uuden asetuksen on määrä tulla voimaan välittömästi.
 Asetus on estänyt maanomistuksen muilta kuin muslimienemmistöisen Kashmirin asukkailta. Aseman menettämisen on pelätty heikentävän muslimien asemaa alueella.
 Kyseessä on suurin muutos, joka alueella on tehty vuosikymmeniin. Hallituksen asetuksen mukaan maa-alue jaetaan kahteen hallinnolliseen alueeseen, jota johdetaan suoraan pääkaupungista Delhistä käsin.
 Entinen aluejohtaja  Mehbooba Mufti  sanoi Twitterissä päivän olevan Intian demokraattisen historian synkin.
 – Hallituksen yksipuolinen päätös on laiton. Intiasta tulee Jammun ja Kashmirin alueen miehittäjä, Mufti sanoi tviitissään.
 Kashmirin kohtalosta osattiin spekuloida jo etukäteen, sillä Intia on viime päivien aikana lisännyt tuntuvasti joukkojensa määrää jo entuudestaan sotilasvoimastaan tunnetulla alueella.
 Uutistoimisto AFP:n viranomaislähteen mukaan Intia on lähettänyt alueelle 70 000 lisäsotilasta, ja entuudestaan joukkoja on alueella noin puoli miljoonaa.
 Viestiyhteydet poikki, päättäjiä kotiarestissa
 Myös sähköinen viestintä alueella on katkennut. Poikki ovat tiettävästi niin matkapuhelinliittymät, lankapuhelinyhteydet kuin internetkin. Ennen yhteyksien katkeamista useat aluejohtajat kertoivat Twitterissä joutuneensa kotiarestiin.
 Lisäksi Intian hallitus on määrännyt ulkonaliikkumiskiellon Kashmirin alueella. Yliopistot, koulut ja korkeakoulut ovat suljettuja hinduenemmistöisellä Jammun alueella.
 Rajoitukset koskevat myös useita muita osia muslimienemmistöisestä Jammusta ja Kashmirista, joka on Intian osavaltiona hallinnoima osa Kashmirin seudusta.
 Kashmirin alue on ollut jaettu Intian ja Pakistanin välillä vuodesta 1947 asti. Väkivaltaisuudet ja yhteenotot alueella ovat jatkuneet vuosikymmeniä.
 Intian voimatoimet havaittiin myös Pakistanissa. Pakistanin pääministeri  Imran Khan  varoitti Twitterissä, että Intian aggressiiviset toimet voivat äityä alueelliseksi kriisiksi.
 Intia varoitti terrorismin uhasta
 Erityisaseman riisumista edelsivät varoitukset terrorismin uhasta. Intian hallitus kehotti viime viikolla turisteja poistumaan Kashmirin alueelta.
 Tuhannet turistit ja opiskelijat yrittivät kiireessä saada paikkoja Kashmirin alueelta poistuvista liikennevälineistä, kertoi uutistoimisto AFP lauantaina.
 Erityisaseman poistaminen oli myös odotettua, sillä pääministeri  Narendra Modin  BJP-puolue oli vaalikampanjansa aikana luvannut päästä eroon alueen erityisasemasta. Puolue sai enemmistön parlamenttipaikoista taannoisissa vaaleissa.
 Lue lisää:
 Kashmirin alueen jännitteet kiristyivät - Intia lähettänyt kymmeniätuhansia sotilaita paikalle

Intia poisti Kashmirin erityisalueen aseman ja lähetti sinne kymmeniätuhansia sotilaita


Summary: Rikoksesta epäilty on 17-vuotias poika.

Lontoon suositussa Tate Modern -museossa sunnuntaina tehdyn epäillyn murhayrityksen motiivi on edelleen arvoitus. Kuusivuotias poika loukkaantui hengenvaarallisesti, kun  hänet ilmeisesti heitettiin alas rakennuksen kymmenennessä kerroksessa olevalta näköalatasanteelta .
 Ranskalaispoika putosi viidennen kerroksen katolle. Silminnäkijät ovat kertoneet havainneensa tapahtuneen kuullessaan kovan pamauksen ja naisen huutavan "Missä minun poikani on?.
 Poika putosi kuvassa näkyvän tiiliseinäisen rakennuksen yläkerroksen näköalatasanteelta. Guy Bel  / REX / AOP
 Lontoon poliisi tiedotti maanantaiaamuna, että poika on sairaalassa kriittisessä, mutta vakaassa tilassa.
 Poliisin tiedottajan mukaan poika ei ole enää hengenvaarassa,  uutisoi Britannian yleisradioyhtiö BBC .
 BBC:n  mukaan ranskalainen poika oli vieraillut turistina museossa perheensä kanssa.
 Poliisi on pidättänyt 17-vuotiaan pojan murhayrityksestä epäiltynä. Viranomaisten mukaan toistaiseksi ei ole löydetty mitään yhteyttä uhrin ja epäillyn tekijän välillä.
 Vanhaan voimalarakennukseen tehty modernin taiteen museo Tate Modern on Britannian suosituin turistikohde, jossa kävi viime vuonna 5,9 miljoonaa ihmistä. Museo avautui vuonna 2000 ja laajennusosa, jossa näköalatasanne sijaitsee, avautui vuonna 2016.
 Päivitetty 20:57: Uhri oli Ranskan kansalainen.

Tate Modern -museon näköalatasanteelta heitetty pikkupoika ei enää hengenvaarassa – murhayrityksen syy edelleen arvoitus


Summary: Onnettomuustutkintakeskus on käynnistämässä tutkinnan Airiston veneturmasta. Tutkinta keskittyy veneessä olleiden ihmisten toimintaan.

Onnettomuustutkintakeskuksen johtajan  Veli-Pekka Nurmen  mukaan tutkinta selvittää, miten veneitä on ajettu. Kummassakaan veneessä ei ollut ohjattavuuteen vaikuttavia konevikoja. Myöskään ohjausjärjestelmän viasta ei ole viitteitä. Nurmen mukaan näyttää, että onnettomuus on aiheutunut ihmisten toiminnasta.
 – Siltä se nyt vahvasti vaikuttaa. On liian aikaista sanoa, että aluksia olisi ajettu holtittomasti, mutta on mielenkiintoista, että on tultu takaa päälle.
 – Kuvista pystyy päättelemään, että on tultu takaa päälle, Veli-Pekka Nurmi toteaa.
 Kaksi henkilöä kuoli ja neljä loukkaantui  kahden veneen rajussa törmäyksessä Airistolla lauantaina. Onnettomuustutkintakeskuksen tutkinnan arvioidaan kestävän ainakin puoli vuotta. Myös poliisi tutkii asiaa.
 Poliisin mukaan 15-metrinen moottorivene törmäsi kahdeksanmetriseen moottoripurjehtijaan. Moottoripurjehtija on yhdistetty purje- ja moottorivene. Yhteentörmäyksen seurauksena moottoripurjehtijassa olleet, vuosina –73 ja –69 syntyneet turkulaiset veljekset menehtyivät.
 Isomman moottoriveneen kuljettajaa epäillään törkeästä liikenneturvallisuuden vaarantamisesta ja kahdesta törkeästä kuolemantuottamuksesta. Epäiltyä on kuulusteltu. Moottoripurjehtija kulki tapahtumahetkellä moottorivoimalla.
 Moottoriveneessä oli tapahtumahetkellä kaksi henkilöä ja moottoripurjehtijassa yhteensä neljä aikuista ja kaksi lasta. Kaikki osalliset olivat suomalaisia. Poliisin mukaan alkoholilla ei epäillä olleen osuutta asiaan.
 Poliisi ei tässä vaiheessa kommentoi veneiden kulkusuuntia tai yhteentörmäyksen syytä.
 Tutkintaryhmän johtaja: Muistuttaa vuoden takaista Nauvon onnettomuutta
 Onnettomuustutkintakeskuksen tutkintaryhmän johtoon nimettiin maanantaina vesiliikenneonnettomuuksien erikoistutkija  Ilkka Kervinen.
 Tutkinnassa kerätään aluksi kaikki saatavilla oleva tieto. Otkesilla on käytössään poliisin ja muiden viranomaisten esitutkintamateriaali.
 – Tärkein tiedonhankintakeino on kuulla ihmisiä, jotka ovat olleet paikalla. Jututamme molempien veneiden miehistöt ja paikalla olleet viranomaiset, Kervinen toteaa.
 Hänen mukaansa Airiston onnettomuus muistuttaa monilta osin viime kesänä sattunutta  kahden veneen yhteentörmäystä Nauvon edustalla.
 Kervisen arvion mukaan turmassa mukana olleita päästään kuulemaan tämän viikon aikana. Aluksi selvitetään tapahtumien kulku. Tutkintaa ei tehdä oikeudellisen vastuun selvittämiseksi, vaan Otkes selvittää onnettomuuteen johtaneet taustatekijät.
 – Haluamme saada tietoja, jotka ehkäisisivät samanlaisia onnettomuuksia tapahtumasta tulevaisuudessa, Kervinen sanoo.
 Ajokorttivaatimuksille ei tukea ministeriöstä
 Airiston veneturma on nostattanut veneilijöiden mieliin kokemuksia muistakin veneilytilanteista, jotka ovat olleet uhkaavia. Liikenne- ja viestintäministeriön ylijohtaja  Laura Vilkkonen  myöntääkin, että aika oli kypsä keskustelulle veneilijöiden tavoista ja taidoista.
 – Sosiaalisessa mediassa esiintyy myös valitettavaa vastakkainasettelua moottori- ja purjeveneilijöiden välillä.
 Viikonlopun veneonnettomuus on virittänyt uudelleen keskustelun myös veneajokortin tarpeellisuudesta. Ylijohtaja Vilkkonen ei koe vaatimuksia perusteltuina.
 – Suurin osa kuolemaan johtaneista vesiliikenneonnettomuuksista Suomessa tapahtuu soutuveneellä, ilman veneilyliivejä ja humalassa. Niihin ei ajokortista olisi apua.
 Vilkkosen mukaan ajokortista on maailmalla muutenkin hyvin vähän kokemuksia.
 – Sen toimivuudesta turvallisuuden lisääjänä on lähestulkoon olemattomasti näyttöä. Enemmän on tarvetta valistustyölle: jokaisen veneilijän on ymmärrettävä omat velvoitteensa.
 Vesiliikennelaki lähtee jo nyt siitä, että aluksen päällikkö ei saa koskaan laiminlyödä tähystystä.
 – Meillä on taipumus ajatella, että laki pelastaisi kaikelta. Vastuu turvallisesta käyttäytymisestä liikenteessä on kuitenkin aina ihmisillä. Merellä liikkuessa on oltava yhtä huolellinen kuin tieliikenteessäkin. Harha syntyy, kun merellä on tilaa. Autoliikenteessä puhutaan senteistä ja merellä metreistä, mutta nopeakulkuisella veneellä yllättävät tilanteet tulevat yhtä nopeasti vastaan kuin tielläkin, toteaa Vilkkonen.
 Jutun otsikkoa muokattu kello 12:53 ja kello 13.13. Aiemmat otsikot olivat: Toinen Airiston turmaveneistä tuli takaa päälle – Otkesin johtaja: "On liian aikaista sanoa, että aluksia olisi ajettu holtittomasti"  ja  Onnettomuustutkintakeskuksen johtaja: Airiston turmaveneitä mahdollisesti ajettu holtittomasti – "Tultu takaa päälle"
 Liikenne- ja viestintäministeriön ylijohtajan kommentit lisätty kello 17.59.
 Aiheesta aiemmin:
 Airiston veneturma vaati toisen uhrin – kaksi kuoli ja useita loukkaantui veneiden törmäyksessä
 Poliisi Airiston veneturmasta: Alkoholilla ei näyttäisi olevan osuutta asiaan, Onnettomuustutkintakeskus aloittaa tutkinnan
 Länsi-Suomen merivartiosto Airiston onnettomuudesta: "Näin traagisia päiviä on harvoin, mutta silti aivan liikaa"

Iso vene tuli takaa päälle Airistolla – moottoriveneen kuljettajaa epäillään kahdesta törkeästä kuolemantuottamuksesta


Summary: Poliisi kertoo puuttuvansa tehostetusti huumeiden ja lääkeaineiden katukauppaan Helsingissä.

Reseptilääkkeiden ja huumausaineiksi luokiteltavien lääkkeiden katukauppa on muuttunut Helsingissä entistä avoimemmaksi, poliisi kertoo. Virkavallan ja kansalaisten havaintojen perusteella erityisesti metroradan varrella ja asemien ulkopuolella on viime aikoina kaupiteltu avoimesti pillereitä.
 Loppuviikosta poliisi otti Helsingissä kiinni parikymmentä ihmistä laittomasta pillerikaupasta epäiltynä.
 – Silminnäkijöiden mukaan pillerikauppa on poikkeuksellisen avointa ja pillereitä on tarjottu myös nuorille, ylikomisario  Jari Taponen  Helsingin poliisista kertoo  tiedotteessa .
 Taponen korostaa, että pillereiden katukauppa on paitsi rikos, se voi myös aiheuttaa vaaraa.
 – Pillerien alkuperästä ja sisällöstä ei ole mitään varmuutta. Niiden käyttö on hyvin suuri riski, mitä nuori ei välttämättä ymmärrä.
 "Tarjotaan käteen huumepakkauksia ja sitten vaaditaan rahaa"
 Taponen kertoo Ylelle, että pelkästään torstaina pillerikauppiaita otettiin kiinni neljätoista. Loppuviikosta ja viikonloppuna kiinniotetut ovat kaikki olleet kotoisin Romaniasta.
 – Näyttäisi siltä, että myyjät toimivat porukassa. Varsinkin Hakaniemessä toiminta on ollut erityisen aktiivista viime aikoina.
 Taposen mukaan romanialaisia pillerikauppiaita on tavattu Helsingissä jo muutaman vuoden ajan, mutta viime aikoina kaupankäynti on ollut poikkeuksellisen agressiivista.
 – Eli tarjotaan käteen huumepakkauksia ja sitten vaaditaan rahaa. Tämä jo selvästi häiritsee ympäristöä.
 Helsingin poliisi aikoo puuttua tehostetusti huumaus- ja lääkeaineiden myyntiin. Poliisi pyytääkin ilmoittamaan rikoksista välittömästi hätänumeroon 112.
 – Tilanteessa tärkeitä tietoja ovat erityisesti tarkka tapahtumapaikka sekä myyjien yksityiskohtaiset tuntomerkit ja muut yksilöivät tiedot, jos sellaisia on, poliisin tiedotteessa todetaan.
 Lue myös:
 "Ei tarvitse kauaa odotella, kun jo tarjotaan Diapamia tai Rivotrilia" – Laiton pillerikauppa on yhä näkyvämpää Helsingissä  (27.6.2017)
 Pillerikauppaa kirkkaassa päivänvalossa – Poliisin mukaan rauhoittavien lääkkeiden katukauppa on riistäytynyt täysin käsistä  (8.7.2017)
 Viime kesänä rehottanut avoin pillerikauppa palasi Helsinkiin laajamittaisena – levinnyt tänä kesänä myös muihin suuriin kaupunkeihin  (9.7.2018)

Laiton pillerikauppa on rävähtänyt silmille Helsingissä – Poliisi: "Pillereitä tarjottu myös nuorille"


Summary: Suomessa tunnistettiin alkuvuonna seksuaaliseen hyväksikäyttöön liittyvän ihmiskaupan uhreja hälyttävän vähän, kerrotaan Ihmiskaupan uhrien auttamisjärjestelmän tiedotteessa.

Ihmiskaupan uhrien auttamisjärjestelmään on kesäkuun loppuun mennessä otettu puolet enemmän asiakkaita kuin edellisvuonna. Kaikkiaan uusia autettavia oli 155 ihmistä, kertoo Ihmiskaupan uhrien auttamisjärjestelmä tiedotteessa.
 Tiedot perustuvat Ihmiskaupan uhrien auttamisjärjestelmän puolivuotiskatsaukseen.
 Eniten Suomessa tunnistettiin työvoiman hyväksikäyttöön liittyvän ihmiskaupan uhreja ja pakkoavioliittoon liittyvän ihmiskaupan uhreja, joita molempia oli 12.
 Pakkoavioliitoista neljässä tapauksessa liitto oli solmittu Suomessa ja kahdeksassa tapauksessa liitto oli alkanut ulkomailla morsiamen ollessa alaikäinen. Turvakodit ovat olleet uhrien tunnistamisessa avainasemassa, kerrotaan Ihmiskaupan uhrien auttamisjärjestelmän tiedotteessa.
 Myös kerjäämiseen pakottamista havaittu
 Suomessa on alkuvuonna tunnistettu seksuaaliseen hyväksikäyttöön liittyvän ihmiskaupan uhreja hälyttävän vähän.
 Edellisvuonna prostituutioon pakotettuja henkilöitä ohjattiin avun pariin poliisin paljastavan toiminnan kautta. Tänä vuonna vastaavaa ei ole tapahtunut, ja syynä voi olla muun muassa poliisin resurssien vähyys. Ihmiskaupanuhreja tunnistetaan kunnissa ja ja esimerkiksi lastensuojelussa yhä huonosti, kerrotaan tiedotteessa.
 Myös kerjäämiseen pakottamista ihmiskaupan yhteydessä on havaittu, kertoo Ihmiskaupan uhrien auttamisjärjestelmä. Tapauksia on ollut kaksi.
 Uutista korjattu 5.8. 2019 klo 12.50: Tiedot ovat peräisin Ihmiskaupan uhrien auttamisjärjestelmästä, joka on osa Maahanmuuttovirastoa. Aiemmin jutussa viitattiin vain Maahanmuuttovirastoon.

Ihmiskaupan uhreja aiempaa enemmän – pakkoavioliittoja solmittu Suomessa neljä


Summary: Itävallan pääkaupungissa testattiin metron hajustamista neljällä erilaisella tuoksulla.

Itävallan pääkaupungin metrossa ei oteta käyttöön hajusteita. Wienissä testattiin heinäkuussa, kuinka matkustajat suhtautuvat metrovaunuihin levitettyihin hajusteisiin.
 Testattavana oli neljä eri hajustetta: greippi, meloni, vihreä tee ja santelipuu. Maanantaina julkistetun äänestystuloksen mukaan enemmistö matkustajista ei halua mitään näistä tuoksuista säännölliseen käyttöön,  kertoo Wienin liikennelaitos .
 Tuoksuja levitettiin kokeilun aikana metroon ilmastoinnin kautta kahdella kaupungin viidestä metrolinjasta.
 Kantaa internetissä ottaneista 21 000 ei halunnut tuoksuja. 16 000 vastaajaa kannatti tuoksukokeilun jatkamista.
 Wienin metron ilmanlaadun kerrotaan parantuneen selvästi jo tammikuussa, jolloin syöminen vaunuissa kiellettiin. Myös tästä asiasta päätettiin matkustajaäänestyksen pohjalta.
 – Huolehdin siitä, että julkisen liikenteen matkustajat tuntevat olonsa hyväksi. Siksi heillä on mahdollisuus äänestää erilaisista asioista, perustelee kaupunginvaltuutettu  Ulli Sima  (SPÖ) internetkyselyiden järjestämistä matkustajille.

Wieniläiset äänestivät nenillään: Ei greipille ja melonille tuoksuville metrovaunuille